Озод Ражабов: Ёшларимиз дастурлаш тиллари асоси...\n20.01.2018 11:24 0 528\nТошкент ахборот технологиялари университети илмий-тадқиқот бўлими бошлиғи Озод Ражабов.\n«Фаол тадбиркорлик, инновацион ғоялар ва технологияларни қўллаб-қувватлаш йили давлат дастури» доирасида жорий йил АКТ соҳасида кўплаб қилиниши зарур бўлган, амалга татбиқ этилиши кутилаётган илмий ишлар, инновацион ишланмалар турибди. Бу борада ёшларимизнинг ҳеч бир ташаббуси эътибордан четда қолмаслигини таъминлаш муҳим вазифа. Муҳаммад ал-Хоразмий номидаги Тошкент ахборот технологиялари университети илмий-тадқиқот бўлими бошлиғи Озод Ражабов билан айни шу мавзуда суҳбатлашдик.\n— Озод ака, университет илмий ва илмий-тадқиқот бўлимлари (ИТБ) фаолияти ҳақида маълумот берсангиз. Уларнинг асосий мақсади нима?\n— Бўлимларнинг асосий мақсади — университет илмий-текшириш лабораториялари, гуруҳлари ва кафедраларига фундаментал, амалий-тадқиқот ишлари, инновацион лойиҳалар танловларида иштирок этишга ва хўжалик шартномаларини шакллантиришга ёрдам бериш ҳамда илмий ишланмаларни амалиётга жорий қилиш, маркетингини ўтказиш ва республика кўргазмаларида намойиш қилишга кўмаклашишдан иборат.\nЖумладан, ИТБ фундаментал, амалий тадқиқот, инновация лойиҳалари ва хўжалик шартномаларини шакллантириш бўйича Ўзбекистон Республикаси Инновацион ривожланиш ҳамда Ахборот технологиялари ва коммуникацияларини ривожлантириш вазирликлари билан ҳамкорлик қилади. фундаментал, амалий тадқиқот, инновация лойиҳалари танловида кафедралар, илмий лаборатория ва гуруҳларининг фаол иштирокини таъминлаб, уларга кўмаклашади. техник ва технологик асбоб ускуналар, қурилмалар, материаллар олиш учун тендер ҳужжатларини тайёрлаш, оралиқ-босқич ҳисоботлари бўйича Молия вазирлиги билан мунтазам молиялаштиришни таъминловчи чора-тадбирларни бажариш, илмий-тадқиқот ишлари натижаларини ишлаб чиқаришга, ўқув жараёнига татбиқ этиш бўйича ахборотлар ва ҳисоботлар бўлишини таъминлаш, ихтиро ва техник-иқтисодий таҳлилларни амалга ошириш, халқаро ва республика миқёсидаги семинарлар ва конференцияларни ўтказишда қатнашиш ҳамда ташкилий ишларни амалга ошириш ва бошқа шу каби вазифаларни бажаради.\n— Ўтган йили қандай лойиҳалар, дастурий ишланмалар амалга оширилди?\n— 2017 йилда университет Илмий-техник дастурлари доирасида бешта фундаментал, 25та амалий, олтита инновацион иш олиб борилди ва бу борадаги ишлар ҳамон давом этмоқда.\n— Университетда Ўзбекистон Республикаси ахборот технологиялари ва коммуникацияларини ривожлантириш вазирлиги ва унинг тасарруфидаги корхона ва ташкилотлар билан 24та хўжалик шартномаси тузилган. Шунингдек, университет JICА, КОICА, Европа Иттифоқининг Эрасмус+ дастури лойиҳасида иштирокчи сифатида қатнашмоқда.\n— Ташаббускор, иқтидорли талабалар билан ишлаш ҳақида ҳам тўхталиб ўтсангиз.\n— Улар билан ишлашда инновацион гуруҳлар ташкил этилиб, гуруҳларда Ўзбекистон тарихи, объектга мўлжалланган дастурлаш, замонавий менежмент муаммолари, чет тили, информатика ва ахборот технологиялари, телекоммуникация тармоқларида сигнализация тизимлари, рақамли коммутация тизимларининг амалий тизимлари, рақамли телевидение ва махсус фанлардан қўшимча дарслар ташкил қилинган. Иқтидорли талабаларни илмий раҳбарларга бириктириш йўли билан илмий изланишга жалб этиш юзасидан факултетларда ишлар олиб борилди. Ҳар бир иқтидорли талабага мутахассис кафедралардан профессор-ўқитувчилар бириктирилди.\nИқтидорли талабалар фаолиятини мустаҳкамлаш мақсадида INTV.UZ ижодий гуруҳи ташкил этилган. Гуруҳ университет интернет тармоғида медиа тарғибот ва ахборот таъминоти билан шуғулланиб келмоқда.\n— Ўтган йили Муҳамммад ал-Хоразмий фонди ташкил этилган эди. Ушбу фонд ҳақида батафсилроқ маълумот бериб ўтсангиз.\n— Ўзбекистон Республикаси Президентининг қарори ҳамда Ўзбекистон Республикаси Вазирлар Маҳкамасининг 2017 йил 5 июндаги «Муҳаммад ал-Хоразмий номидаги Тошкент ахборот технологиялари университети ҳузурида Илмий-инновацион ривожлантириш жамғармаси фаолиятини такомиллаштириш тўғрисида»ги қарори университетда илмий-инновацион фаолиятни ривожлантиришда асосий омил бўлмоқда. Айни дамда жамғарма ҳисобидан университет моддий-техник базасини яхшилаш, ўқув лабораториялари ташкил этиш бўйича лойиҳалар олиб бориляпти.\n— АКТ соҳаси шиддат билан ривожланаётган бугунги кунда ёшларга қайси дастурлаш йўналишлари маъқул, деб ҳисоблайсиз?\n— Ахборот технологиялари бугун тўхтов ва чегара нималигини буткул унутиб қўйди. Қандайдир инновацион янгилик бутун дунёга соатлар ичида тарқалиб кетмоқда. Дастурлаш тиллари ва йўналишлари ҳам АКТ билан ҳамжиҳатликда ўсиб боряпти. Аниқ бир йўналишни ёки дастурлаш тилини тавсия қилиш, менинг фикримча, мумкин эмас. Ёшларимиз, энг аввало, дастурлаш тиллари асоси бўлган аниқ фанларни мукаммал ўзлаштиришлари керак. Ушбу фанлардан мустаҳкам билимга эга инсон ҳар қандай дастурлаш тилини бемалол ўзлаштира олади. Бу борада Муҳаммад ал-Хоразмий номидаги ахборот-коммуникация технологиялари йўналишига оид фанларни чуқурлаштириб ўқитишга ихтисослаштирилган мактабнинг ташкил этилганлиги фикримизни асослаб беради.\n— АКТ соҳасига қизиқувчи ёшларга таклифларингиз.\n— 2018 йилда халқаро тажрибани, замонавий ахборот-коммуникация технологияларининг ривожланиш тенденцияларини инобатга олган ҳолда, ахборот технологияларини ривожлантириш, ахборот технологиялари фаолияти билан шуғулланувчи ташкилотларга «Мирзо Улуғбек инновация маркази» резидентлари бўлишларини тавсия этган бўлар эдим.\nДастурий маҳсулотларни ишлаб чиқариш ва миллий кадрлар тайёрлаш ишларини ривожлантириш, ахборот-коммуникация технологиялари соҳасидаги корпорациялар билан тенглаша оладиган миллий операторларимиз ва дастурчиларимизнинг фаолиятини такомиллаштириш асосий мақсадимиз бўлиши ва шу мақсад йўлида ҳаракат қилишимиз керак.\nдастурлаш ТАТУ интервю Инновация Ахборот технологиялари ва коммуникацияларини ривожлантириш вазирлиги\nТехнология Кеча, 13:34


Маурицио Сарри: «Ўз услубимдан воз кечмайман» - Penalti.uz | Футбол янгиликлари олами!\nМаурицио Сарри: «Ўз услубимдан воз кечмайман»\n«Челси» бош мураббийи Маурицио Сарри «Манчестер Сити»га 0:6 ҳисобида имконият бой берилгани тўғрисида фикр билдирар экан, жамоага сингдирмоқчи бўлаётган ўз услубида қолишини яна бир бор таъкидлаб ўтди. Унинг сўзларини клуб расмий сайти келтириб ўтган.\n– Охирги ўйинлардаги натижалар сизнинг футболга бўлган қарашларингиз ва «Челси»нинг келажагини шубҳа остида қўймаяптими?\n– Йўқ, чунки бугун майдонда мен бунёд этмоқчи бўлаётган футболни кўрганим йўқ. Йўқ, чунки мавсумнинг биринчи ярмида ҳаммаси иш бераётганди, энди эса муваффақиятсизликлар сабабини тушуниб олишимиз керак.\nМен жамоамдан менинг услубимдаги футболни намойиш этишини истайман ва бошқа йўналишга ўтишни режалаштирмаяпман. Ҳозир жамоа мен истагандек футбол ўйнаётгани йўқ.\n– «Арсенал» билан ўйиндаги мағлубиятдан кейин ўйинчиларни руҳлантириш қийин бўлаётганини айтгандингиз. Жамоада руҳий ҳолат ҳозир қандай?\n– Ҳозир вазият ўзгарган. Бутун ҳафта давомида, жамоа билан кеча кўришганимизда ҳам, бугунги жигалёзди машғулотида ҳам, барчаси жойида эди. Бугунги ўйинда футболчиларимда мотивация етарли даражада бўлди, деб ҳисоблайман.\n«Кўклар» навбатдаги ўйинини 14 февраль куни Европа Лигаси 1/16 финали доирасида Швециянинг «Мальмё» клубига қарши сафарда ўтказади. Шундан сўнг жамоани 18 февраль куни «Стемфорд Бриж»да ўтадиган Англия кубоги нимчорак финалининг «Манчестер Юнайтед»га қарши учрашуви кутиб турибди.\n«Челси» Маурицио Сарри\n11.02.2019, 08:40 116 0\nМаурицио Сарри АПЛ фаворитларини маълум қилди\nМаурицио Сарри: «Пенальти? Мен ҳакам эмасман»\nФабрегас: "Сарри қўл остидаги "Челси" сенсация амалга ошириши мумкин"


ЎзА - Имтиёзли кредитлаш тизими тадбикорлар фаолиятига кўмак беради(ми?)\n04.12.2018 18:25:19 Чоп этиш версияси\nИмтиёзли кредитлаш тизими тадбикорлар фаолиятига кўмак беради(ми?)\nМамлакатимизда сифатли мева-сабзавот, қишлоқ хўжалиги маҳсулотлари етиштириш ва аҳолининг унга бўлган эҳтиёжини таъминлаш, экспорт салоҳиятини юксалтириш юзасидан кенг кўламли ишлар амалга оширилмоқда.\nСоҳани самарали ривожлантиришни таъминлаш, юқори сифатли ва рақобатбардош тайёр маҳсулот ишлаб чиқаришни кенгайтириш ҳамда уни йирик хорижий бозорларга чиқариш давр талабидир. Осиё тараққиёт банки бугунги кунда мамлакатимизда ушбу тармоқни ривожлантириш, тадбиркорлар ташаббусларини қўллаб-қувватлаш ва аҳоли бандлигини таъминлашга алоҳида эътибор қаратмоқда.\nПрезидентимизнинг 2017 йил 2 мартдаги “Осиё тараққиёт банки иштирокидаги “Мева-сабзавотчилик тармоғида қўшилган қиймат яратиш занжирини ривожлантириш” лойиҳасини амалга ошириш тўғрисида”ги қарори ижроси доирасида Ўзбекистон Республикаси ва Осиё тараққиёт банки ўртасида 2017-2021 йилларда амалга оширишга мўлжалланган 154 миллион доллар миқдоридаги қарз битими имзоланган эди.\n– Ўтган икки йил давомида кредит линиялари учун ажратилган маблағлар тўлиқ ўзлаштирилди, – дейди Агросаноат мажмуи ва озиқ-овқат таъминоти соҳасидаги лойиҳаларни амалга ошириш агентлиги бош директори ўринбосари Бахтиёр Камолов. – Ажратилган маблағлар ҳисобидан 161 фермер хўжалиги ва ихтисослашган корхоналар, 137 гектар майдонда томчилатиб суғориладиган интенсив боғ, замонавий иссиқхоналар барпо этилди. Шунингдек, 67 минг тонна сиғимга эга 58 совутиш омбори, йиллик қуввати 121 минг тоннага тенг бўлган 28 қишлоқ хўжалиги маҳсулотларини қайта ишлаш линияси қуриб фойдаланишга топширилди. Тармоқларда амалга оширилган кенг кўламли ишлар натижасида 5 мингдан зиёд доимий иш ўрни яратилди.\nЖумладан, Агросаноат мажмуи ва озиқ-овқат таъминоти соҳасидаги лойиҳаларни амалга ошириш агентлиги Осиё тараққиёт банки билан ҳамкорликда Тошкент вилояти Пискент туманидаги тадбиркорларга ҳам молиявий ёрдам кўрсатилди. 2011 йилда ташкил этилган “Пискент Парранда” масъулияти чекланган жамияти 2017 йилда тижорат банкидан 2 йил имтиёз билан 5 йилга 2 миллион 320 минг доллар кредит олиб, 4 гектар майдонда замонавий иссиқхона барпо этди.\nАйни пайтда бу ерда “Пинк Парадайз” навли помидор кўчатлари парваришланаётган бўлиб, барча агротехник тадбирлар тўлиқ компьютерлаштирилган тизимда олиб борилади.\n– Аслида йўналишимиз паррандачиликка ихтисослашган бўлса ҳам анчадан буён замонавий иссиқхона қуришни режалаштириб юрар эдим, – дейди “Пискент Парранда” масъулияти чекланган жамияти раҳбари Алишер Каттахўжаев. – Бизга қулай томони Осиё тараққиёт банкининг қишлоқ хўжалигини ривожлантиришга мўлжалланган имтиёзли кредити бўлди. Ҳозир иссиқхонамизда помидор кўчатлари томчилатиб суғориш тизим асосида сувни тежаш йўли билан суғорилади. Биринчи ҳосилимиз кутганимиздан зиёда бўлганидан хурсандмиз. Бунга жамоамиз билан бирга эришдик. Бугунги кунда иссиқхонага 10 нафар доимий ишчи бириктирганмиз. Ҳосил йиғиш даврида қўшимча ишчиларни ҳам жалб қиламиз. Келгусида иссиқхонамизни 10 гектарга кенгайтириш нияти бор.\nЖорий йил якунига қадар тадбиркор иссиқхонанинг ҳар гектаридан 150 тонна маҳсулот олишни режалаштирган. Етиштирилган маҳсулот ички бозорга чиқарилмоқда. 2018 йилда Осиё тараққиёт банки Тошкент вилоятида ташкил этилган 21 лойиҳа учун 29 минг доллардан зиёд маблағ ажратди. Жумладан, Ўрта Чирчиқ, Қибрай, Янгийўл, Зангиота ва Тошкент туманларида иссиқхона, мева-сабзавотни қайта ишловчи, қадоқловчи корхона ва музлатгичлар барпо этилди.\nҚишлоқ хўжалигида паррандачилик етакчи тармоқлардан бири саналади. Бу борада Самарқанд вилоятида ҳам кенг кўламли ишлар амалга оширилган бўлиб, асосийси қишлоқларда одамларнинг иш билан банд бўлишига ҳисса қўшилмоқда. Жумладан, Оқдарё туманида жойлашган “Муҳаббат-Сарвар Файз” паррандачилик фермаси раҳбари Азизжон Самадов 2014 йилда 5 минг бош товуқ билан ўз фаолиятини бошлаган эди. Ўтган вақт давомида у соҳа ривожи учун яратилган имкониятлардан унумли фойдаланиб, тадбиркорларга, аҳолига буюртма асосида бройлер жўжаларини етказиб бериш борасида барчанинг ишончини оқлади. Дастлаб 8 нафар ишчи ишлаган паррандачилик фермасида бугунга келиб 20 нафар туман ёшлари меҳнат қилади.\n– 2017 йилда Осиё тараққиёт банки ташаббуси билан 1 йил муддатга 72 минг доллардан ортиқ миқдорда имтиёзли кредит олиб, зотдор паррандаларни кўпайтириш ва парваришлаш бўйича илғор технологияларни амалиётга жорий этдик, – дейди “Муҳаббат-Сарвар Файз” паррандачилик фермаси раҳбари А.Самадов. – Бугунги кунда 1,5 гектар майдонда ташкил этилган фермамизда барча шароитлар яратилган. Жўжалар учун мўлжалланган хоналар ҳаво ҳарорати ва намлигини мақбул меъёрда сақлаш, сув ва озуқа билан таъминлаш, экология ва санитария талабларига жавоб берадиган маҳсулот тайёрлашга хизмат қилмоқда. Мамлакатимизнинг барча вилоятларидан жўжаларимизга харидорларимиз бор бўлиб, белгиланган таклифга қараб уларга етиштириб берамиз.\nМазкур паррандачилик фермаси кредит маблағлари ҳисобидан замонавийлаштирилган технологиялари туфайли ойига 15-17 минг донагача бройлер жўжаларини тухумдан очириш имкониятига эга бўлди. Махсус ветеринария профилактика тадбирлари амалга оширилаётгани соҳада маҳсулдорликни ошириш ва барқарор фаолият юритиш имконини бераётир.\nУшбу ташаббус жойларда яхши натижа кўрсатгани туфайли Осиё тараққиёт банки директорлар кенгаши томонидан 2018 йил 14 июнда қўшимча 198 миллион доллари миқдорида лойиҳани қўшимча молиялаштириш учун, 5 йил имтиёзли даврни ҳисобга олган ҳолда, тўлаш муддати 25 йил бўлган қарзни Ўзбекистон Республикасига тақдим этилиши маъқулланди. Бу бўйича қабул қилинган Президентимизнинг 2018 йил 16 октябрдаги “Осиё тараққиёт банки иштирокидаги “Мева-сабзавотчилик тармоғида қўшилган қиймат яратиш занжирини ривожлантириш” лойиҳасини амалга оширишга доир қўшимча чора-тадбирлар тўғрисида”ги қарори ижроси юзасидан соҳа мутахассислари тегишли ишларни амалга оширмоқда.


Журналистлар янги раис сайлашди - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 22 Январ 2016\tКӯришлар: 935\n16 январ, шанба куни «Шарқи озод» нашриёти республика журналистлари ташрифидан ўзгача сиймо олганди. 16 қаватдан иборат ушбу бино пештоқига улкан ҳарфлар билан «Тожикистон Журналистлар иттифоқи XIV анжуманига хуш келибсиз!» деган ёзув ва мавзуга алоқадор турли транспорантлар осиб қўйилганди. Бино ичкарисига кирмаёқ Ховалинг ноҳияси газетаси саксон йиллик юбилейига атаб чиқарилган махсус сони ва газета ижодий жамоаси суратлари, улар ҳақидаги маълумотлар илкис кўзга ташланарди.\nБино фойесидан мажлислар залигача эса, турли республикавий нашриялар, журналлар ўз идоралари ҳақида маълумот берувчи кўргазмалар, турли муносабат ила чоп этилган сонлари, китоблар, брошюралар, плакатлар билан безатилган бўлиб, улкан намойишгоҳни эслатарди шу тобда…\n«Жумҳурият», «Садои мардум», «Халқ овози», «Народная газета», «Минбари халқ», «Жавонони Тожикистон», «СССР», «Фараж»…\n…Гуруҳ-гуруҳ ташриф буюраётган делегатларга «Хуш келибсиз, хуш келибсиз»,-деб хизматга шай турган мезбонлар меҳмонларни қайддан ўтказишар, мандат қоғозларини қўлларига тутқазишгач, ичкарига кириб, ўз жойларини эгаллашга чорлашарди…\nВа ниҳоят, Журналистлар иттифоқининг 5 йилда бир марта ўтказилажак қурултойи иш бошлади. Қурултойга раислик қилган Иттифоқ раиси ўринбосари Ёқуб Исмоилзода йиғин аҳлига алангали салом йўллар экан, даъват этилган 175 вакилдан 168 нафари иштирок этаётганликларини маълум қилиб, навбатдаги Анжуманни очиқ, дея эълон қилди. Сўнгра, жорий йил август ойи охирларида кутилмаганда дунёдан ўтган Журналистлар иттифоқи раиси, марҳум Акбар Саттор, шунингдек, ўтган 5 йил давомида сафимизни тарк этган 60дан ортиқ журналистлар номи қироат этилди ва уларнинг порлоқ хотираси эсланди…\nНомлари зикр этилган, касбдошларимиз бу ёруғ оламни турли сабаблар ила сафимизни мана шу 5 йил ичида тарк этишди. Баъзилари яқингинада ҳам биз билан бирга эдилар. Аммо минг афсуски, бугун улар орамизда йўқ… Уларнинг номи наттоқ Абдурашид Хўжамқулов томонидан қироат қилинаркан, диллар ларзага тушиб, бошлар қуйи эгилиб, узоқ сукунат эгаллади зални… Улар орасида ёшини яшаб, нафақага етганлари ҳам, ҳали ўттиздан ошмаганлари ҳам бор. Тожикистонда яшаб ижод этган ўзбекзабон устозлар Қосим Мамажонов, Худоёр Каримов, Ҳабибулло Ботиров, Зокиржон Собиржонов, Алишер Ахмедов, Алижон Йўлдошев, Тоштемир Жўрабоев, Муҳаммаджон Тоштемиров, Турғун Дадабоев, Қизилбой Авғонов, Жамолиддин Тошматовлар қаторида ҳаётдан эрта кетган Латофат Акбарова, Гуландом Бегим, Жамила Жамол, Асқад Йўлдошевлар… Ҳар бири ўзгача бир олам эдилар. Руҳлари шод бўлсин, илоё!\nЎтган йилнинг августида Тожикистон Журналистлар иттифоқи раиси Акбар Сатторнинг кутилмагандаги вафоти барча журналистларни эсанкиратиб қўйди. Ва бу масъулиятли вазифа унинг ўринбосари, «Шарқи озод» нашриёти директори Ёқуб Исмоилзода зиммасига тушди. Кўпни кўрган, жуда кўп масъулиятли вазифаларда ишлаб келган, улкан тажриба соҳиби устод Ёқуб Исмоилзода кейинги 4,5 ойда журналистлар бошини бириктириб, айни пайтда ҳар 5 йилда бир бор ўтказиладиган навбатдаги XIV анжуманга обдон тайёргарлик ҳам кўрди.\nМана, қурултой делегатлари олдида Ёқуб Исмоилзода ҳисобот бермоқда. У кейиги 5 йил давомида қўлга киритган ютуқлару муваффақиятлар, камчиликлару йўқотишлар ҳақида нутқ сўзлади. Сўнгра музокара ва таклифларга ўтилди. Таниқли журналист Гули Зард бир қатор камтаъминланган журналистлар тақдиридан гапириб, уларнинг молиявий мушкулотга дучор бўлиб, ҳатто, баъзилари ўз жонларига қасд қилиш арафасида турганидан огоҳлантирган бўлса, хўжандлик вакил Ўлмас Эркаев Суғд вилояти журналистлари кейинги йиллардаги эришган ютуқлар, уларга нисбатан ғамхўрликлар, тобора кўпайиб бораётган оммавий ахборот воситалари сони ва турлари борасида сўзлади.\nКўлоб минтақасидан ташриф буюрган вакил Суҳробшоҳ Фаррухшоҳ ҳам кўнглида бир жаҳон муаммолар йиғилиб қолган экан, у мазкур минтақа нашриялари-ю улардаги етишмовчиликлар, ахборот фазосининг тобора бўшаб бораётгани ва кейинги пайтларда қўшни Афғонистон Республикасида пайдо бўлаётган «Ислом давлати» жангарилари олиб бораётган ахборот тарғиботи хавфи борасида куюниб гапирди.\nСўзга чиқаётганларнинг бари ўз навбатида оммавий ахборот воситалари эришаётган муваффақиятларда Тожикистон Ҳукумати ва хусусан, Миллат пешвоси, мамлакат Президенти муҳтарам Эмомали Раҳмон Жаноби олийларининг алоҳида хизмати борасида тўхталиб ўтдилар. У кишининг Тожик матбуоти 100 йиллик тўйида шахсан иштирок этгани ва республикада турли кўринишдаги оммавий ахборот воситаларининг амал қилаётгани ва буларга ҳамиша хайрихоҳлик билан муносабатда бўлиб келинаётганлиги алоҳида таъкидланди. Мазкур анжуманда ҳам Президент аппарати бир қатор масъул ходимлари ҳозир эдилар.\nМузокаранинг кейинги қисмида сўзга чиққан бир қатор вакиллар ўз таклифларини илгари суришди:\n- Мен Журналистлар иттифоқига дуч келган кишиларни аъзоликка қабул қилмаслик лозим, деб ўйлайман. Бугунги кунда таксичида ҳам, қўш ҳайдовчида ҳам, хуллас, соҳадан юзлаб фарсах йироқ бўлган кишиларда ҳам иттифоқ ҳужжати (удостоверениеси) бўлишлиги аламлидир, дейди пойтахтлик делегат,- мен иттифоққа аъзо бўлиш схемасини кучайтириш лозим, деб биламан. Бунинг учун довталабнинг маълум бир нашрияда камида 7 йил фаолият юритиши ва бу орада камида мингта журналистик материал чоп этган бўлиши шарт этиб белгилансин!\nБу хусусда сўзга чиққан бошқа делегатлар ҳам бу мавзуни давом эттиришди. Уларга кўра, янги сайланган иттифоқ раёсати, янги раис бошчилигида иттифоқда ислоҳот ўтказилиши лозим. Биринчи галда барча аъзолар аттестациядан ўтмоқлари шарт, ўта олсалар, аъзоликка қабул қилинадилар. Иккинчидан, иттифоқ рамзи ва аъзолик гувоҳномаси янгича шакл-шамойил ва кўринишда бўлмоғи лозим.\nКейинги бир қатор вакиллар ҳам мавжуд муаммоларнинг энг каттаси сифатида аъзоларнинг бадал тўламасликларини айтишди. Шунингдек, бошланғич ташкилотларга жиддий эътибор қаратиш, бир йил давомида у ё бу сабаблар билан аъзолик бадали тўламаганлар аъзоликдан хориж этилишлари борасида ҳам қатъий таклифлар бўлди.\nШундан сўнг, қурултой асосий мавзуси Тожикистон Журналистлар иттифоқига янги раис сайлаш жараёни бошланди. Делегатлар ўзларига маъқул номзодлар номларини илгари суришди. Булар: Зинатулло Исмоилзода, Сайёфи Мизроб, Ёқуб Исмоилзода, Суҳробшоҳи Фаррухшоҳ ва Гули Зард.\nДастлаб Гули Зард ўз номзодини бошқалар фойдаси учун қайтиб олди. Сўнг Ёқуб Исмоилзода, Суҳробшоҳи Фаррухшоҳлар ҳам ишларининг кўплиги ва бошқа важлар келтириб, номзодларини қайтиб олишди. Зал аҳли энди нима бўларкан, дея Зинатулло Исмоилзода билан Сайёфи Мизробга қараб қолишди. Шунда Сайёфи Мизроб ўзига хос мардлик кўрсатди:\n- Мен бошқа номзодлар келтирган важни айтмайман, аксинча, мен иттифоққа раисликни ҳам эплай оламан. Бунинг уддасидан чиқаман. Зеро, бизнинг шиоримиз: «Биз уддалаймиз!» («Мо метавонем!»). Аммо, марҳум дўстим Акбар Саттор ўрнига раис бўлишни ўзимга эп билмайман. Шу боис, мен ҳам ўз номзодимни қайтиб оламан, деди у. Барча Сайёфи Мизроб тантилиги-ю мардлигига яна бир бор қойил қолишди. «Мо метавонем!» («Биз уддалаймиз!») ҳаёт шиори бўлган таниқли журналист бу ерда ҳам бошқа бир дўст учун мардлик қилди. Ҳа, у буни ҳам уддалади.\nРаисликка номзодлардан биргинаси қолди. У - Зинатулло Исмоилзода. Қурултой раиси унинг номзодини овозга қўйди. Барча делегатлар бир овоздан уни ўзларига раис сайладилар.\nШундан сўнг, иттифоқнинг янги раиси президиумга таклиф этилди. У ўзига билдирилган ишонч ва дастак учун барча делегатларга миннатдорчилик билдириб, ўз навбатида ишончни оқлашга сўз берди.\nҚурултойга ташриф буюрган мамлакат Президентининг ижтимоий тараққиёт ва жамоатчилик алоқаларига оид ёрдамчиси Абдужаббор Раҳмонзода анжуман аҳлига Миллат пешвоси, Республика Президенти Эмомали Раҳмон Жаноби олийлари саломини етказгач, оммавий ахборот воситаларининг кейинги йилларда эришаётган ютуқлари, унинг жамиятда тутган мавқеи, роли ҳақида муфассал тўхталиб ўтди.\nАнжуман охирида бир қатор оммавий ахборот воситалари ходимларига турли кўринишдаги мукофотлар тақдим этилди.\nРеспубликамиз турли минтақаларида яшаб фаолият юритаётган ҳамкасблар дарди дили эшитилди, камчиликларни бартараф этиш борасидаги таклифу тавсиялар қайдга олинди, энг муҳими, иттифоққа янги раис сайланди. Шу билан қурултой ўз олдига қўйган мақсадига эришди ҳисоб. Ҳа, бир қарашда шундай. Аммо мазкур вазифаларни биргина янги раис олдидаги масъулият, деб билмай, барчамиз биргаликда, ҳамжиҳатлигу бирдамлик билан ҳал қилишимиз, лозим бўлади. Ана ўшандагина Журналистлар иттифоқи XIV қурултойи ўз мақсадига эришган саналади. Эзгу ниятлар амалга ошишида Худо ёру мададкор бўлсин!\nПОЧИНАКЛАР ТЕРАЁТГАН КУЗ…\nТурналар мезон ипларини солиб ўтган каби иссиқ ўлкаларга учиб кетаётган кез... Умримиз тақвимига сариқ япроқларини ташлаб ўтаётган куз... Сени эслагим келди, Ёшлигим.\nИжтимоий-сиёсий мавзуда мақола ёза олмайсан, сен, деб қўлини ниқтаб кўрсатганларга қараб, “Тўғри, ёза олмайман. Аммо мен болалигимнинг соф хотиралари билан яшайман”, дея сенга қараб кетдим, Болалигим.\nБугун: 20-01-2020 23:42:15


Замзам сувининг хосияти – .:: Xadicha.uz\nЗамзам тарихини Имом Бухорийнинг «Жомеъуссаҳиҳ» китобларининг «Бадъул халқ» бобида ривоят қилинган ҳадиси шарифдан иқтибос келтириш билан бошласак.\nИброҳим алайҳиссалом эса, йўлда давом этдилар. У зот тепалик йўлидан ўтиб, улар уни кўрмайдиган бўлганида Байтга юзланиб, дуо қилдилар: «Эй Роббимиз, ҳақиқатда, мен ўз зурриётимни Сенинг Байтул ҳароминг ёнига, гиёҳсиз водийга жойлаштирдим». Хожар онамиз Исмоилни эмизиб, ҳалиги сувдан ичиб турдилар. Мешдаги сув тамом бўлганда ўзлари ҳам, ўғиллари ҳам чанқади. Унга қараса, у тўлғониб типирчилар эди. Унга назарим тушмасин деб, юриб кетдилар. У ўзига энг яқин бўлган Сафо тоғини кўрдилар ва унинг устига чиқиб, бирор кишини кўрармиканман, деб водий томон назар солдилар. Ҳеч кимни кўрмадилар. Кейин Сафодан тушиб, водийга етганида кўйлагининг этагини кўтариб, қаттиқ ҳаракат қилган инсондек саъй қилиб водийдан ўтди. Сўнгра Марвага келдилар. Унинг устига чиқиб, бирор кишини кўрармиканман, деб водий томон назар сола бошладилар. Аммо яна ҳеч кимни кўрмадилар. Етти марта ана шундоқ қилдилар. Ибн Аббос розияллоҳу анҳу Пайғамбар алайҳиссаломдан ривоят қилиб: «Ана ўша одамларнинг икки тоғ орасидаги саъйидир», дедилар», деди. У Марвага чиққан пайтида бир овоз эшитди. Ўзига ўзи жим, дедида, сўнгра қулоқ солди. Яна ўша овозни эшитгач, шундай дедилар: «(Овозингни) эшиттирдинг. Агар имконинг бўлса, менга ёрдам бер». Шунда замзамнинг ўрнида фариштанинг товони ила ёки қаноти ила ниманидир излаётганини кўрди. Охири у ердан сув чиқди. Ҳожар онамиз сувни тўса бошладилар. Икки қўллари билан ҳовучлаб олиб, мешга қуя бошладилар, сув эса тўхтовсиз отилиб чиқарди. Пайғамбар соллаллоҳу алайҳи васаллам: «Аллоҳ Исмоилнинг онасини раҳмат қилсин. Агар замзамни тек қўйганида ёки сувни ҳовучлаб олмаганида замзам кўриниб турадиган булоқ бўлар эди», дедилар.\nБир вақт Журҳум аҳлидан бир гуруҳ йўловчилар Макканинг паст томонига қўндилар. Улар айланиб учаётган қушни кўришди. Улар, албатта, бу қуш сув бор жойда айланади, бу водийда билишимизча сув йўқ эдику, деб бирикки одамни текшириш учун юборишди. Улар сувнинг хабарини бергач, у ерга боришди. Сув олдида Ҳожар онамизни кўришди. Улар ҳузурларига тушишларига изн сўрадилар, изн теккач, ўша ерга тушишди. Аҳлларига ҳам одам юборишди. Улар ҳам келишди. Улардан бир қанча аҳллар бўлди. Исмоил улғайиб йигит бўлди, улардан арабчани ўрганди. Йигит уларга ёқиб қолиб, уни ўзларидан бир аёлга уйлантиришди. Сўнг Исмоилнинг онаси вафот этди. Кейинчалик Журҳум қабиласи Аллоҳ таолога гуноҳ ва Байтуллоҳга ҳурматсизлик қилгани учун замзам суви қуриди ва қудуқнинг ўзи кўмилиб кетди. Замонлар ўтиб, авлодлар биринкетин келиб кетди.\nБир куни Расулуллоҳ соллаллоҳу алайҳи васалламнинг боболари Абдулмутталиб Каъбаи муаззаманинг ёнида ухлаб ётганларида тушларида биров келиб: «Тийбани ковла», деди. «Тийба нима?» деди Абдулмутталиб.\nАбдулмутталиб сувни кўрганида: «Аллоҳу акбар!» деб такбир айтди. Қурайшликлар унинг ўз мақсадига эришганини англашди. Кейинроқ Абдулмутталиб қудуқ қазишда давом этиб, унинг атрофидан Исмоил алайҳиссаломдан қолган табаррук нарсаларни ҳам бирин-кетин топа бошлади. У зам-замни қайта кавлаб битирганидан кейин қурайшликлар унга эгалик қилишда шерик бўлмоқчи бўлишди. Улар Абдулмутталибга: «Бу Исмоилнинг қудуғи, шунинг учун унга эгалик қилишда биз ҳам сенга шерик бўлишимиз керак», дейишди. Абдулмутталиб эса, бу қудуқни ўзим қазидим, менинг ўзим эгалик қиламан, деб уларнинг таклифини рад қилди.\nАммо улар Абдулмутталибнинг яхшилигини билганларидан, ўзларига ҳам замзамдан фойдаланишга ижозат беришига ишонганларидан бир мунча вақтгача гапларидан қайтишди. Дарҳақиқат, кейинроқ ҳаммалари замзам сувидан ичиб, баракасидан баҳраманд бўлишди. Ўзларига иззат ва каромат қайтиб келганидан хурсанд эдилар. Чунки замзам Иброҳим ва Исмоил алайҳиссаломлар ҳамда ва Ҳожар онамизга тегишли нарса бўлиб, бу зотлар арабларнинг фахри эди.\nХалифа Ҳорун ар-Рашид даврида қудуқ бир неча аршин чуқурроқ қазилди. Халифа Маҳдийнинг даврида ҳам шунга ўхшаш иш қилинди. Халифа Амийннинг даврида эса, унинг чуқурлиги қирқ аршинга етди.\nҲижрий 1383 санадан бошлаб, замзамни моторда тортиб олиш йўлга қўйилди. Ҳарами Шарифнинг остига тортилган сувни тўплаб, совутадиган марказ қилинди. Бу марказ Марванинг остида бўлиб, марказ ва унга тегишли барча нарсалар сўнгги замонавий асбоб-ускуна билан жиҳозланган. Марказдаги сувга замзамнинг ўзидан қилинган муз қўшилади. Сўнгра ҳамма тарафларга тарқатилади. Ҳозирда Ҳарами Шарифнинг ўзида етти юз ўттиз учта жўмракдан сув ичиш мумкин. Бунинг устига, саккиз мингта махсус катта термослар ҳам доимий равишда замзамга тўлдириб турилади.\nШунчалар кўп ишлатилишига қарамай, кичкина бир қудуқнинг суви ҳеч камаймаслигининг ўзи катта мўъжизадир. Охирги сел пайтида замзам мўъжизасини кўрган икки кишининг каминага айтишларича, Ҳарами Шарифни сел лойқаси қоплаганида замзам лойқанинг устидан кўтарилиб, пок-покиза ҳолида отилиб чиқиб тураверган. Лойқа кўтарилса, замзам ҳам кўтарилиб бораверган. Сел қайтиб лойқа пасайганда, замзам ҳам унинг устида пасайиб-пасайиб, охири ўз ўрнига тушган.\nslayd zam-zam\t2018-08-27


Кичик бизнес эгалари учун 9 та оддий маслаҳат | Futura – ҳаммаси ахборот технологиялари, маркетинг ва стартаплар ҳақида Кичик бизнес эгалари учун 9 та оддий маслаҳат – Futura – ҳаммаси ахборот технологиялари, маркетинг ва стартаплар ҳақида\nКичик бизнес эгалари учун 9 та оддий маслаҳат\nБизнес юритиш осон иш эмас Барчаси зиммангизда Бундай муваффақият йўли ҳаммага ҳам эмас Қайси турдаги компания бўлса ҳам, уни қандай қилиб тўғри бошқариш ҳақида қоидалар асоси битта\n“”Хўп” десангиз ютқизмайсиз – кейинроқ масалани ҳал қилиб оласиз”\nБу бизнесда етакчилар орасида жуда кенг тарқалган одат. Агар кичикроқ ҳажмдаги компанияни бошқарсангиз, баъзан сизда танлаш имконияти қолмайди ва ҳаттоки охири нима билан тугашини билмасангиз ҳам ҳар қандай кичик имкониятдан фойдаланиб қолмоқчи бўласиз. Ҳаттоки катта компаниялар шу йўлдан борадилар. Бу бизнеснинг бир қисми. Агар компаниянгиз энди тараққий этиб бораётган бўлса, сизда ҳамма саволларга олдиндан жавоб бериш имкони бўлмайди.\nАввал “Ҳа” денг, кейин иш давомида ҳаммасини ҳал қиласиз.\nХодимлар ва қадрли активлар орасида фарқ мавжуд.\nАгар сиз ўн, йигирма ёки элликта ходим ишлайдиган компанияни бошқараётган бўлсангиз, уларнинг ҳар бири қадрли. Катта компанияларда ҳаммаси бошқача – у ерда янги ходимга ҳафталаб эътибор берилмаслиги мумкин.\nКичик бизнес эгаси сифатида сизга маълум бир мақсад йўлида ҳаракат қиладиган, яъни ҳеч нарса ўз-ўзидан бўлиб қолмаслигини тушунадиган ходимлар керак бўлади. Муаммоларни бирданига ҳал қилишга киришиб кетадиган кадрларни топинг.\nПул – бу сизнинг асосий марказингиз. Бошқа-бошқа компаниялар жуда кўп куч ва вақт сарфлайдиган тимбилдинг тадбирлари бир-биридан фарқ қилмайди Пулсиз ҳеч нарсага эриша олмайсиз.\nХодимларингизга ҳар доим ҳақ тўланг.\nХодимларингизга ўз вақтида ҳақ тўлаб боришингиз сиз учун асосий ўринда туриши бўлиши керак. Агар вадангизни бажара олмасангиз, ходимлардан қандай қилиб яхши ишлашни талаб қила оласиз? Гап пулда эмас, ишончда.\nОдатий иш графигини унутинг.\nБизнесни бошқариш – бу иш эмас, ҳаттоки уни карьера ҳам деб бўлмайди. Бу ҳаёт тарзи. Шунинг учун бизнесни йўлга қўймочи бўлсангиз, одатий иш графигини унутинг.\nҲар бир тадбиркорга тингловчи керак\nҲар бир тадбиркорга тингловчи, яъни у билан гаплашиш, фикр алмашиш, ўзининг ишини муҳокама қилиш ва қарор қилиш мумкин бўлган одам керак бўлади. Агар сизда бундай маслаҳатчи бўлмаса, ютқизишингиз аниқ.\nСиз сотувчи ва маркетолог\nУнча катта бўлмаган компаниялар бошқаларга нисбатан ўзининг бизнесини, маҳсулотларини ва хизматларини яхшироқ тушунишса ҳам, кўпинча маркетинг билан боғлиқ қийинчиликларга дуч келишади.\nМаркетинг ҳақида сўз кетганда асосий муаммо уларда – бу вақт. Уларда эса вақт ҳар доим йўқ. Бундан ташқари, бу муаммода ёрдам бера оладиган агентликлар ёки ҳатто фрилансерларни ҳам ёллашга уларнинг бюджети кўтармайди.\nАфсуски, ушбу ҳолатдан чиқишнинг фақат учта йўли бор:\nМаблағ ажратиш ва мутахассис ёллаш.\nҲеч қандай чора кўрмаслик.\nВақт топиб, бу масала билан мустақил шуғулланиш.\nТадбиркорлар тадбиркорларга ёрдам беришни хуш кўришади\nБизнес эгалари бошқа тадбиркорлар билан тажриба ва билим алмашишни хуш кўришади. Улар бошқаларнинг умумий хатоларга йўл қўймасликлари учун ёрдам беришни исташади. Агар компанияни бошқарсангиз, жамиятнинг бир қисми эканлигингизни унутманг. Ўз хатоларингиздан ўрганишга мажбур бўлмаслик учун ривожланишда ва бошқаларни ҳам эшитишда давом этинг.\nЎзингизга ёққан ишни қилинг\nТадбиркор қанча қоқилмасин, синмасин, ўзининг ишида давом этади, чунки бу иш унга ёқади.\nУ ўзи учун ишлашни ва бошқаларга ҳам имкониятлар тақдим этишни ёқтиради. Иккиланганингизда ва ўзингизга ишонмаганингизда, нима учун бошлаганингизни эсланг.


Петербургдаги Ўзбекистон консулхонасининг очилиш маросими бўлиб...\n15.03.2018 13:26 0 1298\nКеча, 14 март куни Россиянинг Санкт-Петербург шаҳрида Ўзбекистон Бош консулхонасининг тантанали очилиш маросими бўлиб ўтди. Бу ҳақда ТИВ ахборот хизмати хабар берди.\n— Шаҳримиз ҳукумати Ўзбекистон билан ҳамкорлик алоқаларини мустаҳкамлашга катта эътибор қаратмоқда, — деди Санкт-Петербург шаҳрининг ҳокими Георги Полтавченко. — Биз ҳамкорликни кенгайтириш, ташрифларни ташкил этишга ўзаро интилишни ва бошқа кўплаб икки томон учун ҳам манфаатли лойиҳаларни юқори баҳолаймиз.\nЭслатиб ўтамиз, шу ой бошида Санкт-Петербург шаҳридаги Ўзбекистон Республикасининг Бош консулхонаси ўз фаолиятини бошлаган эди.\nҲодиса 06/06, 22:38\nҲодиса 21/05, 17:35


Ўшдаги ўзбек имоми уйида махсус амалиëт ўтказилди\n26 октябр 2021, Тошкент вақти: 09:40\nИюн ойидан бери Ўшнинг асосан ўзбеклар яшайдиган аксар маҳалларида "зачистка" амалиëтлари ўтказилмоқда.\nЎшликларга кўра¸шаҳарнинг Эски вокзалига яқин маҳаллада яшовчи имом уйига махсус хизматларнинг 30 га яқин ҳарбийси бостириб кирган. Қирғиз расмийлари¸ ўзбек имомининг мамлакат бўйлаб террор хуружлари амалга оширишни режалаган миллий-сепаратчи гуруҳ вакили экани ва рейд давомида тўрт "террорчи"нинг ўлдирилганини даъво қилмоқда.\n- Автоматлардан ўт очган уч террорчи ўлдирилди. Бири ўзини граната билан портлатиб юборди. Натижада улар биқиниб олган хонанинг шифти тушиб кетди. Ҳозир у ерда тозалаш ишлари олиб бориляпти. Дастлабки маълумотларга кўра ўлганлар тўрт киши, улардан учтаси ўлдирилди, бири ўзини портлатиб юборди, деди Иманқулов.\nЎш шаҳрининг Эски вокзал ҳудудидаги Мажримтол маҳалласи бошида истиқомат қиладиган Фарҳод исмли имом, ўшлик журналистлардан бирининг сўзларига кўра, махсус хизматлар томонидан террорчига чиқарилганлардан биридир.\nЎшдан олинган хабарларга кўра, 29 ноябр куни тушдан кейин унинг уйига махсус хизматларнинг 30 га яқин ҳарбийси бостириб кирган. Уй эгаси эса бунга қаршилик кўрсатишга уринган кезда махсус қўшинлар унга қарата ўқ узган.\nБаъзи манбалар имомнинг қуролли қаршилик кўрсатган бўлиши мумкинлиги ҳақида ёзмоқда. Аммо бу ҳақда мустақил манбалар томонидан тасдиқланган маълумотлар йўқ.\nВоқеа жойига яқин Мажримтол маҳалласида яшовчиларнинг сўзларига кўра, ўқ овози ярим соатдан ортиқроқ эшитилган.\nОзодлик воқеа чоғида боғланган мажримтолликлардан бири шундай деди:\n- Эски вокзал томонида бўлган, ҳозир мана икки минут бўлди "Келажак" томонда жуда хунук отишмалар бўлаяпти. Ҳеч ким ҳеч кимни тушунмаяпти ҳозир.\nОзодлик: Ким отаяпти?\n- Спецназ, военнийлар. Ўша ëқдан жуда хунук бақир-чақирлар овози келаяпти, деди мажримтоллик суҳбатдош.\nЎшлик журналистлар имомнинг уйига яқин жойда истиқомат қиладиган кексалардан бири ёниб кетган уйидан чиқиб келаётган кезда амалиёт билан борган ҳарбийлар томонидан калтакланганини ҳам билдирди.\nБўйнига еган тепкидан жароҳатланган бу киши¸ айтилишича¸ шифохонага ётқизилган.\n29 ноябр куни Қирғизистон Хавфсизлик кенгаши котиби Марат Имонқулов ва Ўш вилояти ҳокими ўринбосари Қушбек Тезебаевлар бу хабарларни тасдиқлаб, Ўшда махсус амалиёт ўтказилаётганини айтди.\n“24kg” сайти берган хабарга кўра, Марат Имонқулов журналистлар саволларига жавобан "миллий-сепаратчи гуруҳ"га аъзоликда гумонланган шахс биринчи бўлиб махсус қўшинларга ўт очганини айтган.\nУшбу сайт котибдан келтирган иқтибосда: "22 ноябр куни Ўшда ушланганларнинг ҳаммаси битта гуруҳ аъзоси ва махсус қўшинларга ўқ узган Ўшдаги гумонланувчи шу занжирнинг бир халқасидир”, дейилади.\nБундан сал аввал Ўш вилояти ҳокими биринчи ўринбосари Қушбек Тезебаев ҳам махсус амалиёт ўтказилаётганини айтиб, унинг мақсади “бандитлар гуруҳи”ни бартараф қилиш эканини айтган.\nАйни пайтда Қирғизистон Ички ишлар вазири Зарилбек Рисалиев 22 ноябр куни Қирғизистонда 9 фуқаро ушлангани ва улар миллий-сепаратчи оқимдаги гуруҳга бирикиб, мунтазам равишда терактларни содир этишни режалаганини айтди.\nВазирга кўра, ушларганлар қирғиз, ўзбек ва рус миллатига мансуб ҳамда улар халқаро террор ёхуд экстремист гуруҳларга алоқадор эмас. Вазир улардан баъзилари билан шахсан гаплашганини айтар экан, 24kg сайтига берган интервюсида: “Бу одамлар Бишкек, Ўш ва жанубдаги бошқа аҳоли пунктларида терактлар амалга оширишни режалаган”, деган.\nУларни бу ишга “четдагилар” жалб қилганини айтган вазир четдагилар, деганда кимни назарда тутаётганини айтмаган.\nАммо Бишкекдан туриб Ички ишлар вазири берган бу баёнотда бугун Ўшда бораётган ҳарбий амалиётлар ҳақида ҳеч бир гап айтилмаган.\nСўнгги хабарларга кўра¸ Ўш мэри Мелис Мирзакматов ҳам бу хусусда баёнот бериб, амалиёт муваффақиятли якунлангани ва унда 4 нафар террорчи йўқ қилинганини маълум қилган.\nАйни пайтда ҳоким "миллатларо ҳеч қандай низо юзага чиққани йўқ, фақатгина жиноятчиларга қарши амалиёт бўлди", деб таъкидлаган.\nШарҳларни кўринг (106)


Камилла, фақат олға! – Сурхон тонги\nБош саҳифа / Жамият / Камилла, фақат олға!\nМарт 16, 2019\tЖамият Изоҳ қолдириш 541 Кўрилди\nАзим пойтахтда Зулфия номидаги давлат мукофоти совриндорларини тақдирлаш маросимида энг ёш номзод Термиз шаҳридаги 1-мактабнинг 10-синф ўқувчиси Камилла Астанақулованинг номини айтишганда, уни таниганбилганларнинг қалби қувонч ва ғурурга тўлган бўлса, ажаб эмас.\n— Аслида Зулфия мукофотига лойиқ топиламан деб хаёлимга ҳам келтирмаган эдим, — дейди Камилла Астанақулова. — Чунки тенгдошларим ҳам истеъдодли ва кучли эди. Аммо, бу мукофотга мени муносиб кўриб, Президентимиз Ш. Мирзиёевнинг шахсан ўзлари кўксимга нишон тақаётиб, “Камилла, ҳеч қачон тўхтама! Орзуларинг сари интил!” — деганлари менга куч ва ўзимга нисбатан ишонч бахш этди.\nТабиатан камгап, камсуқум Камилла ёш бўлишига қарамай, жуда кўп ютуқларга эришган. Ёшлигидан қўшиқ хиргойи қилиш севимли машғулоти. Ота-онаси Шуҳрат ва Вера опа қизидаги бу қизиқишни рағбатлантириш мақсадида Камиллани 7 ёшида Термиз шаҳридаги 1-болалар мусиқа ва санъат мактаби ўқитувчиси Нурико Бокуменкога шогирдликка беришди. Устоз ҳам Камилладаги қизиқиш ва истеъдодни пайқаб, санъат сирларини ўргата бошлади. Йиллар сайин сайқаллашиб, ўз маҳоратини кўрсата бошлаган Камилла Нурико Бокуменконинг меҳнати ва сабоқларини оқлай олди.\n— Устозимдан жуда кўп нарсаларни ўргандим, — дейди Камилла. — Опера куйлаш олдин шунчаки қизиқиш бўлган бўлса, вақт ўтиб ҳаётим мазмунига айлана борди. Опера куйлашда овоз жуда муҳим. Ноталар, овоз пардаларининг ўзаро мутаносиблиги, қолаверса, сиз куйлаётган асарларнинг тилини, мазмунини тушуниш, қўшиқни ўзиники қила билиш лозим. Шундагина ўйлаган натижага эришиш мумкин. Н. Бокуменко айни шу жиҳатларга эътибор қаратишим лозимлигини уқтиради. Опера ватани — Италия. Шунинг учун ҳам италян тилини ўрганаяпман. Шу билан бирга инглиз тилини ҳам. Тил билиш жаҳон санъатига йўл очиш демакдир.\nКамилла 10 ёшида “Эстрада ва академик чолғулар” республика кўриктанловида биринчи ўринга лойиқ топилган бўлса, 2015 йилда “Истеъдод” деб номланган халқаро танловда ажойиб овози сабаб алоҳида эътироф этилган эди. 2016 йилда намойиш этилган “Юлдузча” телевизион кўрик-танловидаги ёш истеъдодлар барчани мафтун этган эди. Улар орасида Камилла Астанақулованинг ҳам борлиги, уни мутлақ ғолиблардан бири дея топилгани ҳали ёдимиздан чиқиб улгурмай, Камилла 2017 йилда Москвага йўл олиб, “Голос детей”да ҳам тан олинди.\n— Камилла Астанақулова содда ва самимий қиз. Энг намунали ўқувчиларимдан, — дейди Термиз шаҳридаги 1-мактаб директори Камол Менглиев. – Ёш бўла туриб, жуда кўп ютуқларга эришган бўлса-да, ҳеч қачон киборланмаган. Телевизордан тақдирлаш жараёнини кўриб, қувончим ичимга сиғмади, ҳаяжондан кўзимга ёш келди. Мана шундай ўқувчимиз борлигидан фахрланаман. Камиллани ўқитувчи ва мактабдош дўстлари биргаликда тантанали кутиб олдик ва мукофот билан қутладик.\n— Бу мукофот менга катта масъулият юклади. Юртбошимиз ва давлатимиз томонидан билдирилган ишончни ва эътирофни, албатта, оқлайман. Келажакда дунё тан олган опера санъати усталари каби санъаткор бўлиб, юртим номини дунёга танитаман, — дейди Камилла.\nТэгларЗулфия мукофоти Камилла Астанақулова\nОлдинги “Вақф” фонди\nКейинги Талабалар билан учрашув


Пилинг нима? — Dilkashradio.com\nАссалому алайкум. ХХ аср бошларида америкалик шифокор Жесспер кемада саёҳатга чиқади. Кўп ўтмай, йўловчилар баданида тошмалар пайдо бўлади. Шифокор баъзи моддалардан суюқлик тайёрлаб, терига суртади. Ва бу яхши натижа беради.\nШу тариқа бугун нафақат терини даволаш, балки юзни тиниқлаштириш учун фойдаланиладиган пилинг ихтиро қилинади. Бугун пилинг оммавий равишда фойдаланиладиган хизмат тури, бироқ кўпчилик унинг ўзи нималиги, фойда ва зарарларини тўлиқ тушуниб етавермайди. Пилинг ўзи нима? Бу муоалажани аёллар тез-тез қўллаб турсада, унинг асл маъноси ва келиб чиқиши ҳақида ҳамма ҳам билавермайди. Пилинг — «to peel» — «арчиш», «кўчириш» ёки «юза қаватни олиб ташлаш» дегани. Қисқа айтсак, пилинг терининг устки қатламини олиб ташлашдир.\nУнинг қандай фойдалари бор ва у кимларга тавсия қилинади? Бунда тери янгиланиб, ёшаради. Натижада, теридаги нуқсонлар, юзаки ажинлар, нотекисликлар, доғлар йўқолади. Бугунги кунда пилингнинг қандай турлари мавжуд?\nЗамонавий косметологияда косметик, механик, кимёвий пилинглар мавжуд. Пилингнинг мақсади янги тўқималарни тезроқ етилтиришдир. Пилинг муолажалари учга бўлинади: юзаки, ўрта ва чуқур. Юзаки пилинглар асосан ўсмирларга ёки балоғат ёшига етган, асосан 20 ёшдан катталарда ўтказилади. Ҳуснбузарлар, улардан кейин қолган доғларни кетказиш ва ёғли териларда қўлланилади. 25-30 ёшли одамларга ҳам чандиқ изларини тўғрилаш каби ҳолатларда ишлатилади. Ўрта пилинг 35-40 ёшлиларга мўлжалланган. Уларда ҳам муаммоларига қараб, яъни чуқур чандиқлар, ажинлар ва доғларни кетказиш учун қўлланилади.\nҲомиладорлик вақтида юзга чиқувчи доғларни ҳам йўқотади. Бироқ пилинг қилдиришдан олдин яхшилаб текширтириш, врач-дерматолог маслаҳатини олиш зарур. Чуқур тури эса, операция орқали амалга оширилади. Мамлакатимизда бу усулдан деярли фойдаланилмайди. Қандай ҳолатларда пилинг қилиш маслаҳат берилмайди?\nҲомиладор ва эмизикли аёлларга, қонида герпетик инфекциялар юқори даражада бўлган кишиларга, шамоллаш ёки инфекцион касалликлар билан оғриганда, тана ҳарорати ошганида, терида очиқ жароҳатлар ва микротравмалар бўлганида пилинг қилиш мумкин эмас. Шунингдек, сачратқи, тери яллиғланиши касаллиги бўлган ҳолларда ҳам бу тавсия этилмайди. Бироқ, ёз, баҳор ойларида ўртача пилинг қилиш тақиқланади. Юзаки пилингни ҳам, аввало, юзга қуёшдан сақловчи крем воситаларни суриб, кейин қилиш керак.\nБу шифокор назоратида амалга оширилади. Кимёвий пилингни кимларга қилиш тақиқланади? Инсон териси тўрт турда бўлади. Улар фототип дейилади. Учинчи ва тўртинчи фототипларга пилинг мумкин эмас. Финол таркибли пилинг қон томир тизимида, юрак, буйрак, жигар аъзоларида ва қандли диабет касали борларга, сўгал, эшакеми касалликларида ҳам тақиқланади. Баъзи териларнинг сезувчанлик даражаси юқори бўлади. Уларга ҳам кимёвий пилинг мумкин эмас. Аввал тери сезувчанлигини аниқловчи тест қилиниб, сўнгра, маслаҳат қилинади. Онкологик хасталикка чалинганларга-ку қатъиян ман этилади. Пилингларни кимёвий таркибидан келиб чиққан ҳолда врач-косметолог босқичма-босқич амалга оширади. Пилингнинг турларига қараб, баъзи косметологлар тинчлантирувчи ниқоблар тавсия этишади. Муолажа амалга оширилгач, албатта, қуёшдан сақловчи воситалар сурилиши керак.


Бироздан сўнг жамоавий баҳслар бошланади. Илк рақиб - Бразилия! / Olamsport.com\nБироздан сўнг жамоавий баҳслар бошланади. Илк рақиб - Бразилия!\nТеглар : ЎзбекистонБразилия\nФранцияда дзюдо бўйича Ҳарбийлар ўртасидаги 40-жаҳон чемпионати давом этмоқда.\nБугун бироздан сўнг жамоавий мусобақа бошланади. Тўққиз давлат терма жамоалари медаллар учун татамига чиқади. Улар орасида сўнгги жаҳон чемпионатининг жамоавий баҳслардаги бронза медали совриндори Ўзбекистон ҳам бор.\nҚуръа натижасига кўра, Тоҳир Файзиев ва Улуғбек Азизов шогирдлари анча жиддий рақиб - Бразилия терма жамоасига қарши баҳс олиб борадиган бўлишди. Ушбу учрашув ғолиби ярим финалда Тунис - Австрия баҳси ғолига қарши курашади.\nЎзбекистон - Бразилия\nФранция - Эрон\nШри Ланка - Испания/Фаластин


Сафо Урганжи: Турон мусофирлари (Муҳожирнинг ён дафтаридан) (9) « Ўзбекистон Халқ Ҳаракати\nСафо Урганжи: Турон мусофирлари (Муҳожирнинг ён дафтаридан) (9)\n02 August 2014 - 9:22\n(Давоми. Асарнинг бошини ўқиш учун линкни босинг)\nБаҳром Мирзелимбайнинг турткисидан сесканиб кетди.\n– Нима бало, тикка туриб ухлаяпсанми? – деди у.\nБаҳром атиги бир неча лаҳза бошқача бир ҳолатга тушиб қолганди. Барчаси тушунарсиз ва ғайри оддий эди. Воқеа-ҳодисалар ҳамма кўникиб қолган ҳаёт андозаларига мос тушмасди. Содир бўлган барча ишлар бачкана ва бетутриқдек туюларди. Аммо нотаниш дунёдаги тўрт нафаслик масофа соатларга тенг бўлганди. Унинг сонияларда кўрганларини китобларга жойлаш мушкул эди. Тасвирлар тасмаларга сиғмасди. Воқеалар олов билан сув каби бир-бирларига қарама-қарши қўйилганди. Айтса биров ишонмасди. Сўзларини эшитганлар уни ёлғончига ёхуд тентакка йўярдилар. Устидан кулардилар, овсарга чиқарардилар. Ўзларини соғлом ақл эгалари деб ҳисоблайдиганларнинг ҳофизалари бу каби ҳодисаларни қабул қила олмас, шундайларнинг кўпчилиги мавжуд дунёнинг асл башараси, маъно-мазмунини ташкил этса ҳам, улар унсурлар бўла туриб, ўз қиёфаларини танимасдилар. Ҳамма ўзини ўзи рад этарди.\nУ кўзларини юммаган, ҳатто киприк қоқмаганди. Мирзелимбай елкасига туртгач, кўрганлари рўёга айланиб, деразанинг нари томонида яланғоч боғнинг сурати пайдо бўлди. Барча нарсалар аслиятга қайтди. Бутун кўрган-билганлари гур этиб учган чумчуқлар каби уни ташлаб учгандилар. Хаёллари чил-чил синган деразанинг ойнасига ўхшарди. Хотирасида руҳиятини яралаган муштдек тош ва тўкилаётган қора бир туйнукнинг унсиз қичқириғи қотиб қолганди. Панжаларини ҳар ёққа чўзаётган дарахтлар қишки уйқуга кетиш арафасида эдилар. Улар либосларини ечгач, кериша туриб суратларга муҳрланган қизларнинг соясига ўхшардилар. Осмону фалакда ўлжасини таъқиб этаётиб кўксидан ўқ еган бургутнинг кўзларида қотган қорсиз тоғларга ёхуд гиёҳ битмаган бийдек саҳрога ўхшардилар…\nУ бир муддат олдин, ажал билан олиша туриб, осмону фалакдан – юксакликлардан жарга қулаётган бургутнинг кўзларидаги ночор бир оламни кўрган эди. Мукаммал туюлган ҳаётнинг емирилишини, қудратли ва мудҳиш кўринган разолатнинг жуда ғариблигини, нақадар жирканчлигини, улар вақт-соати етгач муз тоғларидек тўкилишини анлаганди. Ҳақиқатнинг кўзлари қаҳқаҳага тўлганди. Адолатдан бошқа барча нарсалар рўёга айланиб, йўқликка сингмоқда эди. У рўёларда том маънодаги ҳаёт мажозини кўриб, кўзларида ўзи яшаётган дунёнинг қулашига – адолатнинг букиб бўлмас иродасига рўпара келганди. Барчаси сонияларда, лаҳзаларда содир бўлганди…\n– Дода келаётган экан. Тезроқ ўзларингизни йиғиштириб олинглар! – дея соткасини ўчириб, дераза токачасига қўйган Мирзелимбай юз-қўлини ювиш учун хонадан чиқди.\n– Туни билан сатта ёмон тушлар кўриб чиқдим! – деди Житириқнинг каровати тагидан чиқиб, кўзларини ишқаган Тўрабика.\n– Хўроз бўлмай ҳар бало бўлгур, Житириқ тушимда ўлиб қолиптимиш.\nДуйсенбай йигит ўлгурнинг қиёфасига кирган президент “Мустақиллик” майдонида ер шарининг устига чиқиб, мотам маросими ўтказяптими-ҳей-й?! Отникидан қолгандай, барча мулозимлари билан чет элликлар гир атрофини ўраб олган. Ленин ҳайкалининг даҳмасига орқа берган кампир ҳайкали неварасини этагига солиб, қовоғини очмасмиш. Олдига чолини телпагини тескари қўйиб олган, денг. Ҳамма уни тиланчи хаёл қилиб, телпагига ул-бул ташлайди. Ордона қолгур телпакни ҳам куя тешганми, тоғни ташласа тўлмайди. Ичига тушган нарса қайга оқиб кетади, Худо билади. Дуйсенистондаги бор жонзотнинг ҳаммаси ўша ёқда. Батангул билан Сатангул унинг қизларига айланибди, денг. Тайсин унинг куёви эмиш. Икки мурабий билан Авакян ўша ёқда ҳам уларга дум. Анави супурги ўлгур Гулисипса, мотам маросимида ҳам қўлида тўстувак, учаласининг орқасида тикка туриб ухлаб қолибди. Белидаги чиқиндихалтаси ғижимланган қоғозсочиқларга тўла… Яна бир балолар, бир балолар… Ер тагидан чиқиб келган метрога бало борми? Қип-яланғоч, қора шляпа кийиб, қора кўзойнак таққан маросим қатнашчилари бир-бирларини босқилаб-эзиб, ўзларини вагонларга уриб ётиптилар. Бирининг боши узиляпти, бирининг қўли. Бошсиз таналар барчасини йиғиб-йиғиштириб, вагонларга олиб кириб кетяптилар. Кўрганларимга ўзим ҳам ишонмаяпман. Яна ўша сатта ёлғон гаплар, сатта ҳийла-найранглар. Майдоннинг қоқ ўртасида тобутда ётган хўроз ўлгур Житириқ, бир неча марта тобутдан сакраб туриб, барчанинг юрагини ёрди, десангиз. Во-ой, ўзимни ҳам лабларимга учуқ тошиб кетибди-ку!\n– Ақл бовар этмайди! – деди ҳайратини ичига ютган Баҳром лабларини бармоғи билан пайпаслаган Тўрабикага. – Тушга нималар кирмайди?!\n– Яна денг! – деди томоқ қириб, кафтини оғзига босган Тўрабикка. – Жиззахда, ўзимнинг уйимдамишман. Ҳаммасини онам билан чой ичиб, телевизорда кўриб ўтирибман…\n– Биласизларми нима бўлди? – деди шунда эшикни очиб хонага кирган Мирзелимбай. – Тушимда Тошкентдаги ўзимнинг уйимдамишман. Житириқ ўлиб қолипти, экан. Дуйсенбай дода таппига қўнган қўнғиздек, “Мустақиллик” майдонидаги Ленин ҳайкали даҳмаси устидаги ер шарига минбарни ўрнатиб, мотам маросимини ўтказяпти! Телевидения барчасини тўғридан-тўғри бутун дунёга узатяпти. Кўрганларимни айтсам, ишонмайсизлар…\nУчовлари бир хил туш кўргандилар. Улар ҳайратдан ёқа ушладилар. Тўрабикка билан Мирзелимбай бири қўйиб, бири олиб, кўрганларини ҳарчанд бир-бирларига сўйламасинлар, Баҳром индамасди. Ўзи ҳам улар кўрган тушни кўрганини уларга айтмасди. Чунки кўрган туши ҳақидаги унинг тасаввурлари бошқача эди. Шунинг учун улар билан ўртоқлашишни истамасди. Баҳслашишга, ўзиникини ўтказишга тоқати йўқ эди. Англамасга англатиб бўлмасди. Аммо учаласининг нима учун айнан бир хил туш кўрганига минг чирансин, унинг ақли етмасди. Бу жойда бир синоат борлигини пайқаса ҳам, ечимига тиши ўтмаслигини яхши биларди. Ҳаётда билганларидан билмаганлари чексиз даражада кўплигини ўйлаб, ўзига таскин берарди. Билиши керак бўлган нарсаларни билдиришни сўраб, ичидан Тангри таолага илтижо қиларди, ёлворарди…\nДумларини соядек эргаштириб хонага Дуйсенбай бостириб келгач, барчаси унутилди.\n– Бугун кечқурун Житириқни кўргани Голландиядан бешта академик учиб келади, – деди у Мирзелимбайга. – Сартлар қаҳрамонимизни яхшилаб ювинтириб, янги кийимлар кийгизсинлар. Яна қаҳрамонимизнинг жангларда ютиб олган совринлари туширилган фотосуратларни ва нишонларни деворларга илиб чиқинглар. Унинг Халқаро экспидитсия билан Амозонкага борганда Бил Клинтиннинг қора кучукчаси билан тушган сурати ҳам қолмасин. Англия қироличаси совға қилган ёқут қопқоқли тўстувакчага мослаб, кичик курсича ясаттириб, уни садаф билан безанглар. Эшагига тушови мос тушса, нур устига аъло нур бўлади. Бу ҳикматли сўзларни катта-катта қилиб Дуйсенистонга кираверишдаги дарвоза қанотига ёзиш кун тартибидаги биринчи масала бўлсин. Тагига “Дуйсенбай” деб қайд қилишни унутманглар. Ўзбекистон президенти жўнатган қоплон терисидан тикилган зар уқали тўн билан оҳу боласи терисидан тикилган сеҳрли қалпоқчани меҳмонлар келиши арафасида Житириқнинг эгнига кийгизиб қўйинглар. Берласконининг ўйнаши ўйлаб топган “Қариб қуйилмаган” малҳамидан туллакларига бойлаб, “Қари туллак” деб номланувчи бир жуфт гавҳарни тирсакларига осинглар. Лачагига тақирбошлар ясаб берган исирғани илинглар. Қулоқлари остига “Маржа Чумчуқ” духисидан пуркаб, тожларини қизилга бўяш ҳам ёдларингиздан кўтарилмасин. “Онангни отангга бепардоз кўрсатма” деганларидек, кўриниши жойида бўлса, бетоблиги билинмайди. Айтиб бўладими, каттароқ пулга сўраб қолишлари ҳам мумкин-да. Шунақа бўлса, сотиб ҳам юборавераман. Мақсад пул ишлаш бўлгач, қолганининг қизиғи йўқ. Ўзимизнинг президентимизнинг хотини ўз қўли билан оқ қуённинг жунидан йигириб тўқиган тўрт панжали пайпоқ ҳам унинг оёғидан тушмасин. Академиклардан тортиб президентимизнинг хос табибларидан уч-тўртлари ҳам келади, деган гап бор. Кўриб қайтганларидан сўнгра буларни хонимга сўзлаб берсалар, у киши ўзларида йўқ суюнадилар…\nИтлар жанггига шошаётган Дуйсенбай узуқ-юлуқ, шоша-пиша кўрсатмалар берарди. Бу кун дунёнинг бу йилги янги чемпиони номи аниқ бўлиши керак эди. У Тайсиннинг мутлоқ ғалабасига ишонгани учун, ҳалитдан совринни нақд деб ўйларди. Ўртага юз минг доллар тикилганди. Тарафкашлар ҳам ҳеч бўлмаганда шунча маблағ йиғардилар.\n– Житириқ яхшими ўзи? – деди у ниҳоят. – Еб-ичяптими?\n– Ҳали ҳеч нима емади. Оғзига шпирис билан анорни сувини томчилатиб турипман, – дея Тўрабикка жавоб қайтарди.\n– Сендан сўрамаяпман, шишенгни … сартни қизи. Сўрамасанг ҳам, сўйлайди-ҳей. Қаҳрамонимиз бир-икки кунда тузалмаса, ичингдан сих ўтказиб, ўзингни оловга тоблаб, гўштингни ейман.\n– Ўзим ҳам кўйлагимга сиғмасдан, жа семириб кетяпман! – деди жони чиққудек бўлиб Тўрабика. – Дуйсенбай оға мени еса, бир мазза қилардим деб туни билан ўйлаб чиқдим.\n– Қанақасига маза қиласан? – деб юборди ўйламасдан Дуйсенбай.\n– Шу тобда шунчалар очманки, бўрилар мени кўрса, четлаб ўтадилар. Сиз мени есангиз, мен сизнинг тишларингиз ковагида қолган гўштларни териб ердим-да!\n– Уй-бўй, гапга чечанлигингни сезгандим, сартни қизини! – деди завқланиб кетган Дуйсенбай. – Ҳусну жамолинг ҳам чакки эмас. Шаҳло кўзларинг порлаб, одамни еб қўяй, деяпти. Мирзелимбай, бунинг қорнини яхшилаб тўйдиринглар. Кўнгли нимани тусаса, бераверинглар. Бурролиги менга ёқиб қолди.\n– Хўп бўлади, дода! – деди жанжал чиқмасин деб юрак ҳовучлаб ўтирган Мирзелимбай.\nБугун Дуйсенбай ўзида йўқ шодмон эди. Ҳали Тайсин ғалаба қозонмасдан, у белига ҳиммат камарини боғлаганди. Ғалаба нашидаси билан масту масрур эди. Унда бундай ҳолат камдан-кам ҳолларда рўй берарди.\nВоқеаларнинг яхши томонга ўзгарганини кўрган Мирзелимбайнинг оғзи қулоғида етди. Дуйсенбайнинг қайдаги бир сартни қизига қилган ширин муомиласидан опа-сингилларнинг думлари тикка бўлиб, қовоқ-тумшуқлари осилиб кетаётганди. Ўзбек курашчиларининг яктагидан кийиб, белини камар билан бўғиб боғлаган Тайсиннинг тишлари қарич-қарич бўлиб, ирриллаб қўярди. У ҳалитдан ўзини жанг майдонидаги жангаридек тутаётганди. Унинг орқасида тўстувак ушлаб юрган Гулисипсага ҳам Тўрабиканинг ўзини бемалол тутиши эриш туюлар, “ҳи-и” дея қошларини чимириб, лабини чўччайтириб қўярди. Сочини лайлак уясидек қилиб олган Авакян, “ҳап сеними, шошмай тур” дегандек, дамини ичига ютиб олганди. Ажнабий мураббийлар Тайсиннинг энса-бўйларини уқалаш билан овора эдилар. Шу тобда уларнинг қулоғига гап кирмасди.\n– Пешат қани, пешат? – деди хонадан чиқиб келган Дуйсенбай.\n– Мана, дода! – деди чўнтагидан иккита олтин қутини чиқарган танқўриқчи. – Мандат ҳам шу ерда!\n– Пешат жигардан ясалаган! – деди Дуйсенбай. – Мандат – бу мия дегани. Шу иккисидан қўймасин экан. Қолгани бир гап бўлар. Бу ҳикматли сўзларни ёндафтарларингизга ёзиб қўйинглар. Келгач алвонга битиб, бирор кўзга тушадиган жойга илиб қўясизлар. Учиб келаётган овруполик академиклар Дуйсенбайнинг ақлу заковатига бир қойил қолсин. Ҳали “Дуйсен модели” дунёни забт этадиган кунлар келади. Дуйсенистоннинг келажаги буюк эканлигига башарият иқрор бўлади…\nЎнга яқин ўзбекистонлик мардикорлар шиддат билан ишга киришдилар. Хонани Дуйсенбай айтгандек жиҳозлаш учун Мирзелимбай Житириқни каравоти билан бошқа хонага кўчиртирди. Баҳромниинг қўлида тўстувак, чўнтаклари тўла қоғозсочиқ, Житириқнинг орқасидан қолмасди. Бахтига кечадан буён унинг ичи келмаганди. Нина санчиб, дори-дармон ичираётган Тўрабикка, қилт этмаса ҳам, унинг қорни шишаётганидан хавотирда эди.\nБирпасда баркаш кўтариб ошпаз кириб келди. Орқасидан икки қаватли аравача суриб Марҳабо кирди. Хонада қази-қарта ва турли пишириқларнинг иси анқиб кетди. Деярли икки кундан буён оғзиларига ёлчиб туз солмаган икки бечора оғзим-кўзим демай овқатларни бир ёндан паққос тушира бошладилар. Бу таомларнинг барчаси тонг отмасдан Тайсин учун келтирилганини, унинг сарқитини еяётганлигини улар хаёлларига ҳам келтирмасдилар. Улар бўкиб еб, орқасидан сув ичгач, нафасларини ростлаб, бир-бирларига бир муддат термулиб қолдилар. Тўрабиканинг порлаб турган кўзларини кўрган Баҳромнинг ичида олов ёнгандек бўлди. Хаёлига қайдаги нарсалар бостириб келиб, ичи ўртаниб кетди. Хотини, болалари эсига тушиб, уларнинг ҳоли не кечади энди деб ўйлади. Унинг яра-чақалари қурий бошлаган чеҳраси ёришганини пайқаган Тўрабика, “сенда ҳам юрак бор экан-ку”, дегандек сирли жилмаярди. Шу пайт эшик очилиб, яна хонага бирин-кетин Оқгул билан Марҳабо кириб келди.\n– Овқатланиб, олдиларингизми? – дея гап бошлади Оқгул. – Тўймаган бўлсаларингиз, яна ул-бул олиб келаман.\nҚорасаройдаги биттаю битта қозоғистонлик инсон Оқгул эди. Айтганимиздек, Мирзелимбай ҳам Ўзбекистонда туғилиб ўсганди. Қолганлар бояги гап. Барчалари дунёнинг тўрт бурчагидан келгандилар. Умуман, Дуйсенистонда қозоғистонликлар жуда озчиликни ташкил этардилар. Дуйсенбайга қуллар жоиз бўлгач, бутун қора ишларга ўзбекистонликлардан ёлларди. Қулларни эзиб ишлатувчиларнинг аксари ҳам ўзбекистонликлар бўлиб, уларнинг устидан қозоғистонликлар назорат ўрнатгандилар.\nЕб-ичиб кўзига ёруғлик инган Баҳромнинг танасига ҳарорат инди. Бутун тан-баданида чумоли ғивирлагандек, томирларида қон югурди. У бир неча кундан буён биринчи марта тўйиб овқатланаётганди. Совуқдан карахт бўлиб қолгани учун, ароқ ичиб маст бўлганида Қўзи оғалар билан еганларининг мазасини сезмаганди.\n– Ўзбекистонинг қаеридансиз? – деб сўради у Марҳабодан.\n– Фарғонанинг Бувайдасиданман! – деди у.\nУнинг кўнгилчан, беғубор аёллиги юз-кўзидан кўриниб турарди. Оқгул иккаласи бир-бирлари билан опа-сингиллар каби иноқ эдилар. Қорасаройдаги иккаласига тегишли барча юмушларни улар биргаликда бажарардилар. Оқгул ёшроқ бўлиб, қирққа ҳам чиқмаганди. Унинг айтишича, Марҳабонинг ёши олтмишга яқинлашиб қолганди. Яқинда Қорасаройда ишлаётганига ўн йил тўлар, ўн йилдан буён уйига бормаган, қариндош-уруғларини кўрмаганди. Эри билан тўрт ўғли ҳам Дуйсенистонда мардикорлик қиларди. Йиққан пулларига ўғиллари бирин-кетин водийга бориб уйланиб, олти ой-бир йил яшаб келардилар. Кенжаси кетиб уйлангач, орқасига қайтмаганди. Ғазаби қўзиган Дуйсенбай шу-шу уларни Дуйсенистондан ташқарига чиқармагани етмагандек, бўйниларига отнинг калласидек қилиб бир неча минг доллар қарзни ҳам илиб қўйганди. Том маънода улар бутун оиласи билан шунча йиллардан буён асирликда, гаровда яшардилар. Бу бечораларга Аллоҳнинг раҳми келмаса, бошқа биров уларни Дуйсненбайнинг зулмидан қутқаза олмасди. Қай бири, иложини топиб, бир бало қилиб чиқиб, хавфсизлик маҳкамаларига билдирганда ҳам, ҳеч нима ўзгармасди. Бу жойлардаги қонунлар бутун дунё учун бошқача бир тарзда, ўзбекистонликлар учун бошқа бир тарзда қўлланиларди. Бутун дунё учун демократик ва шиддат билан тараққий этаётган давлат ўзбеклар учун қонунсиз ва одам овловчилар маскани эди. Ҳар қандай хабар беш дақиқа ўтмасдан Дуйсенбайнинг қулоғига етарди. Баттар ғазаб отига минган Дуйсенбай уларнинг бошига итларнинг кунини солар ёки уларни миршабларнинг ўзларига арзимаган пулга сотиб юборарди. Миршаблар бойроқ мижоз топиб, уларни янаям мўмай пулга пуллашарди. Қулликда оилавий ушлаш осон бўлгани сабаб, қулларни сотиб олиш учун ёзилмаган рўйхатларда турган қанчадан-қанча қозоғистонликлар бор эдилар. Қўлдан-қўлга ўтиш дегани қўл-оёқ кишанда, жону тан зиндонда – Ўзбекистон турмаларидан оғирроқ бир шароитда яшамак дегани эди. Бу дўззах, жаҳаннам дегани эди.\nҚорасаройда ҳозир Оқгул билан Марҳабодан ўзга биров йўқ ҳисоби эди. Мардикорларни ишлтаётган Мирзелимхон ўзи билан ўзи овора эди. У Дуйсенбай келмасдан айтганларини жойба-жой этмаса, ундан кўрадиганини кўрарди. Эшик олдидаги махсус қўриқчилар эса фавқулодда ҳолатлардан бошқа пайт ичкарига кирмасдилар. Шу боис юраги сиқилиб кетган Марҳабо юртдошлари билан узоқроқ суҳбатлашишга тиришарди. Бундай имкон яна қачон пайдо бўлишини Яратган биларди. Кун ора уйига бориб келадиган Оқгул, у кўнглини ёзсин дея, юмушларни ўзи бажариб юрарди.\nМарҳабонни куйиниб тинглаган Тўрабикка кўзларига ёш олди. Унинг ҳам мустақиллик йилларида тортган жабр-ситамларинининг чеки-чегараси йўқ эди. Ишсизлик, қонунсизлик, йўқсизлик каби юзлаган иллатлар ўн минглаган оилалар каби унинг оиласи тақдирига ҳам рахна солган эди. Турмушга чиққанининг тўртинчи куни эри Русияга кетиб қайтмаганди. У ўн етти ёшида тирик бева бўлиб қолганди. Эрининг ўша томонларда уйланиб, бола-чақали бўлгани дарагини эшитгунча ҳам, унинг бошидан нима савдолар ўтмади. Бутун сарполарини – гилам ва мебелларини, тиллаворларини сотиб, тўйнинг қарзларини тўлади. Ўғиллари дом-дараксиз кетгач, қайната ва қайнонаси, “оёғи қутсиз чиқди” деб, уни қанчалар маломат қилмадилар. Ўғли келмаслигини билганларидан сўнгра, уни тўрт яшар қизи билан уриб-солиб отасиникига ҳайдаб юбордилар. У ўшанда ҳам шифохонада ҳамшира бўлиб ишлар, топгани нон-чойга зўрға етарди, холос. У ҳам қизини онасига ташлаб, ҳамшаҳарларига қўшилиб Қозоқистонга йўл олди. Ўшанда пахта-йиғим терими мавсуми энди бошланган даврлар эди. Ўзбек аёллари қўшни давлатга йўл бўйлаб дарёдек тўлиб-тошиб оқардилар. Терилган бир кило пахта нархи у ёқларда беш-олти баробар юқори эди…\n…Биринчи кун у хаёлига ҳам келмаган жирканч воқеалар гувоҳи бўлди. Юз-юз эллик килогача пахта териб, ўлиб чарчаган эллик чоқли аёллар овлоқдаги бир шийпоннинг супасида тошдек қотиб ухлардилар. Ярим тунда қайлардандир от қамчилаб йигирмадан ортиқ маст-аласт қозоқ йигитлари келдилар. Ҳе йўқ-бе йўқ, отдан сакраб тушиб, дуч келганнинг тўшагига кириб, номаъқулчик эта бошладилар. Чинқирганларининг уриб овозини ўчирдилар, қаршилик кўрсатганларини итдек саваладилар. Ҳаддисини олган бир-икки аёллар эмаклаб, ўн беш қадамлар наридаги сув оқиб турган ариққа кириб яширинди. Тақдирга тан бериб кўникиб кетганлари қимирламадилар ҳам. Тўрабика ариққа етдим деганда, орқасидан бир йигит келиб қолди. У тура-сола боши оққан томонга қараб қочди. Орқасидан тўрт-бешта бўлиб қувладилар. Унинг кўзларига қорайиб турган ҳожатхона кўринди. У ҳожатхонанинг тагига кириб, пусиб олди. Қароқчи бедодлар ҳожатхона ичини ва атрофини тинтиб, уни қидириб тополмагач, орқаларига қайтиб кетдилар. У ариқда чўмилиб, уст-бошларини чайиб қайтганида, тонг оқаришига бир соатдан ошиқ вақт бор эди. Ҳамма донг қотиб ухларди. Гўё ҳеч бир ёмон иш содир этилмаганди. Бутун борлиқда сукунат ҳукмрон эди. У ўз кўзлари билан кўрмаганда, бўлиб ўтган ишларга ўла қолса ишонмасди.\nНомаъқулчиликлар кейинги тунда ҳам такрорланди. Бироқ Тўрабика эҳтиёт чораси сифатида тайёргарлигини кўриб қўйганди. Ҳамма ухлагач, томга чиқиб олди. Томда ундан бошқа ҳам бешта аёл бор эди. Ярим кечадан ўтганда бостириб келган маст-аласт қозоқ ёш-яланглари кўрпама-кўрпа алмашиб, яна хоҳлаган п…ини едилар. Уларнинг ҳар бири ҳар битта аёл билан бўлиш учун, боққа тушган эчкидек, ҳар ер-ҳар ердан ўтларди…\nИкки ойга яқин мусофирлик машаққатини тортган Тўрабика бу ҳолатнинг такрорланмаган куни йўқлигини айтади. Қизиғи, ҳар тунда содир бўладиган ваҳшиёна босқинлар – номусга тажовуз ва ур-калтаклар хусусида ҳеч ким бирор жойга арз этиб бормасди. Маҳаллий масъуллар ҳаммасини кўриб, билиб турардилар. Хавфсизлик вакилларининг ҳаммасидан хабарлари бор эди. Барча нарсалар Ўзбекистондаги сингари сирли ва силлиқ кечарди. Мардикор аёллар тонг оқармасдан далага чиқиб кетардилар. Қуёш чиққач, ҳеч нарсани кўрмагандек, суҳбатлашиб, бирга ўтириб нонушта қилаверардилар. Баъзи бир янги келган мардикорлар қаршилик кўрсатгани учун мушт еб кўзи кўкарган, қаеридир тирналган ёхуд шилинган бўларди. Биров-бировдан сенга нима бўлди деб сўрамасди.\nУларнинг ичларида ҳам кимса билмас, босқинчи ваҳшийлар фойдасига ишлайдиганлари топилар, улар билан зимдан оғиз-бурун ўпишиб, хабар етказиб турадиганлари бўларди. Томдагиларни ҳам, шундайларнинг хоинлиги туфайли, кўп ўтмасдан ғорат қилган эдилар. Ўшанда Тўрабика ўзини томдан ташлаб, оёғи лат еган эди. Тўрабиканинг ҳамшира эканлигини билиб қолган фермер хўжалиги раҳбари уни овулдаги тиббий хизмат марказига фарош қилиб жўнатади. У ерда ҳам ўзбекнинг бошига бирор-бир иш тушмаган куннинг ўзи йўқ эди.\nФермер хўжалиги идораси билан тиббий пункт ёнма-ён жойлашганди. У жойда Гулчирой исмли бир гўзал ва ёш жувон ҳисобчи бўлиб ишларди. Тўрабика иккалаларининг феъл-атвори бир-бирларига мос тушиб, чиқишиб қолгандилар. У Самарқанд вилоятининг аллақаеридан бўлиб, бу жойларга тақдир шамоллари ҳайдаб келгунга қадар юртида математика фанидан коллежда дарс берган эди. Бошида эри, иккита боласи бор эди. У фермер хўжалиги раҳбари кўзига иссиқ кўриниб, уни ҳисобчи қилиб ишга олганди. Кўп ўтмай иккалалари бир-бирларини ёқтириб қолгандилар. Хўжалик раҳбари тўрт ой ўтиб, уни никоҳига олади. Бахтиқаро ўзбек аёли иккинчи хотин сифатида, эри, икки боласи бўла туриб, иккинчи марта турмушга чиқади. Пахта-йиғим терими тугагач, шериклари юртларига қайтса-да, у шу ерда қолиб кетади. Хўжалик раҳбари ҳар ой унинг эри билан икки боласига керагидан ортиқ маблағ жўнатиб туради. Гулчирой кўп ўтмай ундан ҳомиладор бўлади. Вақт-соати етиб, ўғил туғади. Орадан йиллар ўтиб, Гулчирой ота-онаси ва илгариги эрида қолган икки боласини кўриб келиш учун юртига жўнайди. Бир ой ўтади, икки ой ўтади, ундан дарак бўлмайди; сувга тушган тошдек изсиз йўқолади. Хўжалик раҳбарининг ўзи уни излаб қишлоғига боради. Билсаки, қариндош-уруғлари уни қишлоқдан чиқармай қўйган, кўз-қулоқ бўлиб, ортга қайтишига монелик кўрсатаётган эканлар. У қишлоқ оқсоқоллари йиғилган маҳалла гузарига бориб, хотини билан боласини олиб кетишга келганини айтади. Буни эшитиб бутун қишлоқ жунбушга келади. У Гулчиройни ислом қонун-қоидаларига риоя қилган ҳолда, никоҳига олганини айтиб даъво қилади. Аллоҳ олдида, зиммасига тушган вазифасини хатосиз адо қилаётганини таъкидлаб, Гулчиройнинг аввалги эрининг номига ҳар ой узлуксиз жўнатиб турган пулларининг қайдномасини кўрсатади. Кейин ҳам унинг икки боласи ўн саккиз ёшга кирмагунча бу ишини тўхтатмаслигини билдиради. Унинг сўзларини Гулчиройнинг собиқ эри тасдиқлагач, қишлоқ аҳли гунгу лол бўлиб қолади. Оқсоқоллар ихтиёрни Гулчиройнинг ўзига юклайдилар. У кейинги турмушини лойиқ кўради. Ғойибдан пайдо бўлган эр Гулчирой билан ўғлини барчанинг кўзи ўнгида қишлоқдан олиб чиқиб кетади.\n– Шунгача қишлоқдагилар бўлаётган ишлардан бехабармидилар? – дейди Тўрабикага дардини очган Гулчирой бўғилиб. – Хабардор эдилар. Улар бўлиб ўтган воқеаларни ипидан игнасигача яхши билардилар. Мен биринчи бор иш излаб Қозоғистонга келганимда ҳам йигирма чоғли хотин-қизлар билан келгандим. Улардан ташқари, қишлоқнинг беш-олти йигитлари ҳам бизлар билан бирга эди. Улар ҳаммасини билиб-кўриб кетган эдилар. Кейин ҳам келиб- кетиб, барчасини ўз кўзлари билан кўриб юрдилар-ку!\nНафсиламбирини айтганда, тирикчилик ташвиши билан бу ерларга қишлоғимиздан келмаган одамнинг ўзи қолмаганди. Ишга яроқсиз тўрт-беш қария билан болалар бундан мустасно албатта. Болалар эҳтиёжига сарфлаётган пулларнинг қаердан келаётганини собиқ эрим ёки қўни-қўшнилар билмасмидилар?! Ота-онамнинг мен жўнатаётган пуллар ҳисобига кун кўраётганини ҳам бутун қишлоқ билмаслиги мумкин эмасди. Уларнинг ор-номуслари, ғурурлари бўлса, нима учун мени шунча йиллар сўроқлаб, орқамдан келмадилар? Қишлоққа борган куним хўмрайиб кутиб олиб, тўрт девор орасига ташлаб, мени тарбияламоқчи бўлдилар! Фоҳишасан, суюқ оёқсан, дея ҳақоратладилар. Қозоқдан орттирган ҳароми, дея боламдан жиркандилар, бурунларини жийирдилар! Ўзларини қўй оғзидан чўп олмаган сипойи кимса кўрсатиб, кибрландилар! Наҳотки, мен йиллар бўйи уларга жўнатиб турган пулларим ҳалол, ўзим ифлос бўлсам?! Ёки бутун қишлоқ аёллари тубанликлар аро ишлаб топиб, кўз кўриб-қулоқ эшитмаган тажавузларга дош бериб, олиб бораётган пуллар ҳалолдан топилган пуллар бўлса?! Мен ҳам сизга ўхшаб, биринчи кун ўша ҳожатхонанинг остига кириб жон сақлаган эдим. Аёллик шаънимни, ифатимни сақлагин дея ахлатга ботиб, Тангрига илтижолар қилгандим. Зор йиғлаб, қон қақшаб ялиниб-ёлворгандим! Додим Яратганга етиб, мен ўзимни асраб қолдим. Жудаям бахтлиман дея олмайман-у, ҳар ҳолда иффатим жойида. Ўзимдан-ўзим нафратланадиган, жирканадиган жойим йўқ. Аллоҳнинг буюрган йўлидаман. Ҳар қачон эримнинг ва болаларимнинг кўзларига уялмасдан қарай оламан. Қўрқмасдан уларнинг келажаклари хусусида бош қотиришга маънавий ҳаққим борлигидан бошим осмонда. Мени қишлоққа бориб ғийбат, фитна қилган бошқалар-чи?! Жирканч ваҳшийлар оёғи остида топталган аёлларини қучоғида олиб ётиб, мен ҳақимда янглиш хулосалар чиқараётган қишлоғимиз эркаклари хусусида нима дейишга ҳам қийналасан одам! Эпсизликларидан хотинларини, қизларини шу аҳволга солиб, уларнинг пуллари ҳисобига уялмасдан яшаётган эркакларимиз эрта бир кун Аллоҳ олдида қилмишлари учун қандай жавоб берадилар?!\nҚишлоғимиздан саккизта боласи бор бир аёл келиб, ўзига тўқ бир чолнинг уйида икки-уч ой супур-сидирини қилиб юрди. Пахта мавсуми тугагач, теримчиларга қўшилиб қишлоққа қайтиб кетди. Кейинги пахта мавсумида келган теримчилар унинг чолдан туққани ҳақида миш-миш тарқатдилар. Гап-сўзлар чолнинг ҳам қулоғига етди. Чол мардикорлик қилаётган йигитларимиздан бирининг қўлига зарур харажатларни бериб, ҳақиқатни билиб келиш учун уни қишлоққа жўнатди. У қайтиб келиб, миш-мишларнинг ҳаққиростлигини тасдиқлади. Чол Остонада катта бир ташкилотда бошлиқ бўлиб ишлайдиган ўғлини чақириб, қандай бўлмасин, бориб болани олиб келишни буюрди. Чолнинг ўғли ёллаган кимсалар бориб, болани сотиб олиб келдилар. Ҳозир у чолникида яшаяпти. Қари ота боласига иккита энага ёллаган. Бири кўкрак беради, иккинчиси қолган юмушларини бажаради…\nЯна қишлоғимиздан унаштириб қўйилган бир қиз акасининг хотинига эргашиб, ўтган йили пахта теришга келганди. Кўзга яқин бўлгани учун чақиртириб олиб, рўзғордаги юмушларни буюриб қўйдим. Ҳар тугул булғанмасдан эгасига етсин, Аллоҳ ажрини берар, деб ўйладим. Бир куни далага янгасини кўришга борса, ноинсоф янгаси ўзи билан дон олишиб юрадиган бригадир билан қўшиб қўйипти. Нима учун бундай қилдинг, десам безрайиб, “Бригадир Тошкентга олиб бориб, тиктириб келади. Куёв бола билиб ўтириптими”, дейди. Бригадир анча қаттиқ қийнаган экан, бечора қиз ўша соатда жинни бўлиб қолди. Қишлоғимиздан бир мардикор йигитга пул бериб, уни ота-онасига олиб бориб топширишни илтимос қилдим. Кейин билсам, қиз бечора ўша-ўша тузалмапти. Ўлиб кетибди, эмиш. Янгаси бу йил ҳам пахта йиғим-теримига келган. Уялмасдан, бригадир билан тараллабедод қилиб юрипти…\nБунга нима дейсиз?! Қишлоқдагилар бу ишлардан бехабарми? Хабардор, албатта! Бу ишлар бир кичик қишлоқда рўй беряпти. Бутун Ўзбекистонни олиб қарайдиган бўлсак, бу бедодликка, бу хор-зорликларга чидаб бўлмайди-ку, ахир?! Афсуски, бизнинг халқимиз барчасига чидаяпти. Нима сабабдан? Муаммо нимада…\nБу гаплар Баҳром учун янгилик эмас, ҳеч бири қулоғига эриш эшитилмасди. У йиллар бўйи Қозоғистонда ризқ териб юриб, бундан беш баттарларига дуч келган, соғлом ақлга сиғмайдиган мудҳиш манзараларнинг гувоҳи бўлганди. Ғалла орттириш учун бепоён Қустанай буғдойзорларини кезиб, товонидан икки оёғининг пайи кесилган ўзбек чўпонини кўрганди. Қоча олмаслиги учун уни шундай кўйга солгандилар. Шўрликни отга миндириб қўйларнинг ортидан жўнатар, бирор-бир жойда ҳожат учун эгардан ўзини ташлаб, тушиб қолмаган бўлса, қайтиб келгач, опичлаб отнинг устидан кўтариб туширардилар. Отга миндириб жўнатадиганлар ҳам, отдан опичлаб кўтариб оладиганлар ҳам асирликка мубтало этилган ўзбек мардикорлари эдилар. Баҳром минг эшикка бош уриб борса-да, уларни қутқара олмаган, қўлидан ҳеч вақо келмаганди… Яна оёғида кишан солинган ҳолда нон, сомса ёпиб сотаётган водийлик йигитларни кўрганди. Узун тортилган йўғон симга кишаннинг иккинчи учи бойланганди. Улар шу сим бўйлаб юриб, барча пишир-тушир жараёнларини амалга оширардилар. Сим бўйлаб ҳожатга борардилар, сим бўйлаб бориб, ухлаш учун тўшакларига чўзилардилар. Занжирдаги ит каби эрксизликда кунларини боттириб, тонгларини оттирардилар. Барчаси “Қўғирчоқ” театрларининг спекталларига менгзаш эди. Уларнинг ярим белларидан юқориси сиртдан боққан кўзларга рисоладагидай бўлиб кўринарди. Парда ортидаги ўйинларга унча-бунчанинг кўзи тушмасди…\nУ қорли-ёмғирли кунларда кўчада оч-яланғоч қолиб кетган қанчадан-қанча ўзбекларга бошпана топиб берганди. Қорниларини тўйғазиб, иш топишларига кўмаклашганди. Юртларига қайтолмасдан сарсон-саргардон юрган қанчадан-қанча миллатдошларининг оғирини енгил қилганди. Ўзбек мардикорларининг қўллари билан қурилган маҳобатли саройларда жинсий зўровонликка маҳкум этилган қанчадан-қанча ўн гулидан бир гули очилмаган ўзбек қизларини кўриб, унинг юрак-бағри қонга тўлганди. Кечалари билан тош устида ётгандек тўшагида тўлғаниб, ич-ичидан зор йиғлаганди. Кўзларидан қочган ёшлари юракларига ботиб шаънини ҳамиятнинг – ор-номуснинг ўтида ёққанди…\n…Бир гал уйига пул жўнатгани чиқиб, бекатда ички кийимда совуқда дийдираётган ўн тўрт ёшли қизни кўриб қолганди. Кўриб туриб, ҳамма бепарво эди. Биров қиз бояқишдан ҳолинг нечук деб сўрамасди. Кўринишидан кимлиги билиниб турган бечорага ҳар битта ўтган йўловчи, “сартнинг бир қанжиғида”, дегандай нафрат билан боқарди. Уларнинг кўзларидан ачиниш ҳиссини излаб топиб бўлмас, улардаги қон-қардошлик туйғулари ўлиб бўлганди. Улар осмонларда эдилар, ўзликларидан жуда ҳам олислашиб борардилар… Баҳром суриштирса, қиз жинсий зўравонлик чангалидан қочиб чиққанини айтди. Бир бой киши икки йил аввал уни ота-онаси ишлайдиган қаҳвахонадан ўғирлатиб олганди. Қизнинг ўзи ҳам қаҳвахонада дастёрлик қилар, ўн ёшидаёқ оғир меҳнатга маҳкум этилганди. Ўғирлангач, бечора қиз икки йилдан буён ҳашаматли бир саройда битта ўзи ёлғиз яшаб келарди. Ҳар замонда бир келадиган олтмишдан ошган кимса ҳар сафар унинг номусига тажовуз этар, уни жинсий зўравонликка мажбурларди. Невараси тенги бир қизни асрликка маҳкум этиб, ҳайвоний ҳирсини қондирарди. У икки йиллик тинимсиз уринишларидан сўнгра бугун қочишга мувафақ бўлган, отаси билан онасини қидириб топмоқчи, улар ишлайдиган қаҳвахонага бормоқчи эди… Баҳром бунинг янглиш қарор эканлигини дарров англади. Шунинг учун ўзи ижарада турадиган уйга олиб бориб, уни ювинтирди, едириб-ичириб, дўконга олиб чиқди. Кийинтириб, Сарағочга борадиган автобусга ўтқазгач, ёнидаги бор-йўқ пулини унга тутқазди. Тошкентдаги бир танишига қўнғироқ қилиб, қизни Сарағочда кутиб олиб, Ўзбекистонга кесиб ўтгач, маҳкамага бошлаб боришни илтимос қилди. Шундай қилса, бир бечора ота-онасини, ақалли қариндош-уруғларини топарди. Албатта, Ўзбекистон ҳуқуқ-тартибот ташкилотлари шундан ортиғига ярамасди. Уларнинг бутун дағдағалари мамлакат ичкарисида эди. Улар хона шери, кўча ғариб эдилар… Бу ҳали ҳаммаси эмасди. У бир қизни жинсий зўравонликка тутган одам хусусида тасодифий давралардан бирида эшитиб қолганди. Золимнинг чангалидан қочишга мувафақ бўлган қизнинг қўлида бир ёшига ҳам етмаган чақалоғи бўлган экан. Хабар олишга борган ўша ҳайвон чақалоқни ўзининг мушуги еб тургани устидан тушибди. Ўшанда қиз унга тўғрисини гапирганда, аҳвол бутунлай бошқача бўларди…\nЎзбеклар учун дунёдаги энг хавфли кимсалар жанубий қозоғистонликлар, яъни оғир дамларда уларнинг яхшиликларини кўп кўрган, яхши-ёмон кунларда елкама-елка турган ўз яқинлари эди. Хавф шимолга юриган сайин камайиб борарди. Шимолликларнинг жанубликлардан кескин фарқланадиган руҳиятида зўравонликка мойиллик камайиб, маданий жиҳатдан замонавийлашишга интилиш кучли эди. Русиянинг, Ғарбнинг илғор қирраларини тинмасдан ўзлаштириш жараёни шимолликларда яққол кўриниб турарди. Жанубликларнинг чираниши зўрама-зўраки тақлиддан бошқа нарса эмасди. Бу хусусиятлари худди ўзбекларникига ўхшарди. Уларнинг ўзбеклардан айри тараққий этиши, руҳий эврилишларга учраши жуда мураккаб масала эди. Улар ҳали ҳам шу вужуднинг бир қисми эканликларини тан олишни истамасалар-да, ҳаёт буни тасдиқлаб турарди.\nЎзбекистон президентининг миллатни тўпорилаштириш сиёсати уларни қўшнилар олдида гўллаштирди. Сиёсий кўрлик бош кўтариб, карахтлик бошланди. Совет йилларида ўз қобиғига ўралашиб яшаган жанубликлар олдида кутмаганда чексиз имкониятлар қучоқ очиб, мустақиллик ҳақ-ҳуқуқларини чегаралаган ўзбекларни улар қаршисида қанотсиз қуш ёхуд эрксиз бўрига айлантирди. Жанубликлар – тузоққа тушиб қолган бўрининг тишлари билан тирноқларига эга чиққан эдилар. Қанотсиз қушни, қанотларинг қани, дея масхаралардилар. Қуроллари раҳнамолари томонидан тортиб олинган ўзларининг қавмига ҳужумга ўтгандилар. Тажовузлар уюштирардилар. Улар бўрининг тинмасдан чора излаётганини, унинг қаршисида фақат икки йўл бўлиши мумкинлигини, бу йўл – ўлим ёхуд озодлик эканлигини ўйламасдилар ҳам. Қанотсиз қушнинг тарихий шуурида оддий қанотлар билан етиб бўлмайдиган сон-саноқсиз юлдузлари чақнаб турган осмони, порлоқ қуёши, тўлин ойлари борлигидан бехабар эдилар. Унинг буюк тамаддунларга қанот билан эмас, илму ҳунар, тафаккур, риёзатлар билан эришганларини улар тушунганларида эди?! Улар кўп жиҳатдан Ўзбекистон президенти ва унинг атрофидагиларга ўхшаб фикрлардилар. Ўзбекистон президенти билан ўзбек президентининг фарқига бормасдилар. Бир кун келиб ўзбек миллатининг бошида ҳам қозоқники сингари ўз президенти туришига, мамлакатни умубашарий ғоялар асосида бошқариши мумкинлигига улар ишонмасдилар. Катта йўлга чиққан Ўзбекистоннинг шиддат билан тараққий этиши муқаррарлигига уларнинг фаҳми етмасди. Чунки улар аксар ўзбеклар каби жўн фикрлашга ўрганиб қолгандилар. Улар сиртдан қиёфаларини ўзгартирганлари билан, ичларида аслиятлари ҳукмбардор эди. Ҳаёт эса туб, ҳақиқий ўзгаришларни талаб этарди.\nАслида ўзбекларда ҳамма нарса бор эди. Биргина лидер – сарвар етишмас эди. Қоп пишиқ матодан тикилган эди. Унинг ичи ҳам илму зиёга – дуру жавоҳирларга лиқ тўла эди. Фақат бу қопнинг боғичи йўқ эди. Бир қарич боғич ушбу қопни омон сақлашини ҳамма ҳам тушунавермасди. Шу бир қарич боғичга кўп нарса боғлиқ эди…\n(Асарнинг давомини ўқиш учун линкни босинг)


Превью. "Олмалиқ" - "Сўғдиёна" / CHAMPIONAT.asia\nПревью. "Олмалиқ" - "Сўғдиёна"\n"Олмалиқ" клуби янги стадиондаги иккинчи баҳсни Жиззахнинг "Сўғдиёна" клубига қарши ўтказади.\n23 март. Олмалиқ. “Олмалиқ” стадиони. 17:00\nҲакамлар: А.Асимов, Т.Галеев, С.Шоюсупов, А.Рубаков.\nБу икки клубнинг йўллари олий лига ўйинларида 8 бор кесишган. Натижалар “Олмалиқ”нинг кичик устинлигини кўрсатмоқда. “Олмалиқ” 3та ўйинда ғалабага эришган. 3та баҳсда ғолиб аниқланмаган. Қолган 2та ўйинда “Сўғдиёна”нинг қўли баланд келган. Тўплар нисбати ҳам “Олмалиқ” фойдасига. Олмалиқликлар шу кунга қадар ўзаро ўйинларда 19та гол киритиб ўз дарвозаларидан 16 марта тўп олиб чиқишган. Ўзаро ўинларда “Олмалиқ” 12, “Сўғдиёна” эса 9 очкони қўлга киритган.\n“Сўғдиёна” олий лигада “Олмалиқ” устидан 5:2 ҳисобида ғалаба қозонган. Бу ўзаро ўйинлардаги жиззахликларннг энг йирик ғалабаси ҳисобланади. “Олмалиқ”нинг ўзаро ўйинлардаги эришган энг йирик ғалабаси эса 4:1га тенг.\nЎтган мавсум Олмалиқда бўлиб ўтган ўйинда мезбонлар йирик ғалабани қўлга киритишган. Зафар Полвонов (дубль), Санжар Шоаҳмедов ва Достон Абдураҳмоновнинг голларига Аюбхон Нўъмонов жавоб қайтарган – 4:1. “Сўғдиёна” мезбонлик қилган учрашувда томонлар муроса кўчасини танлашган. Бобур Қосимов ҳамда Сухроб Бердиев томонидан урилган голларга “Олмалиқ” сафида Тимур Кагиров ва Шахбоз Эркинов жавоб берган – 2:2.\nОлмалиқда бўлиб ўтган 4 учрашув:\n04.07.2013 «Олмалиқ» - «Сўғдиёна» 4:1\n02.04.2011 «Олмалиқ» - «Сўғдиёна» 2:2\n30.10.2009 «Олмалиқ» - «Сўғдиёна» 3:0\n18.05.2008 «Олмалиқ» - «Сўғдиёна» 3:2\nЎзаро ўйинлар ҳақида факт: “Олмалиқ” ўз майдонидаги ўйинларда бу рақибга умуман ютқазмаган – 3 ғалаба ва бир дуранг. Тўрттала ўйинда ҳам майдон эгалари камида иккита гол уришган.\nТахмин: "Олмалиқ" ўз майдонидаги кетма-кет иккинчи ўйинда ҳам уч очкони қўлга киритишга яқин.


Қирғизистон прокуратураси ходими Галина Пугачёва истеъфога чиққани ва мухолифатдаги “Қирғизистоннинг муносиб келажаги учун” бирлашган блоки сафига қўшилганини эълон қилди.\n19 январ 2021, Тошкент вақти: 09:47\nҚирғизистон собиқ Бош вазири Феликс Қулов бошчилигидаги мазкур сиёсий блок муддатдан аввал президентлик сайлови ўтказилишини талаб қилиб келаси ой мамлакат бўйлаб оммавий норозилик намойишлари ўтказишни режалаган. Қирғизистон Бош вазири биринчи ўринбосари Дониёр Усенов мухолифат талабини асоссиз ва ноқонуний, дея атади. Бироқ Усенов ҳозирги вазиятдан чиқишнинг ягона йўли мухолифат билан сўзлашув ўтказиш эканини айтди:\n“Ушбу барча саволлар ечимини топишнинг йўли борми? Албатта бор. Мухолифат ва ҳокимият ўртасида мулоқот ўрнатишнинг ягона йўли ҳар доим сўзлашувлар, фикр бирлигини топиш бўлиб келган. Чунки иккала томон халқ ҳақида гапиради”, – дейди Бош вазир биринчи ўринбосари.\nШу ҳафта бошида Қирғизистон маданият вазири ўринбосари Асанбек Сарибоев ҳам истеъфога чиқиши ва мухолифат сафига ўтишини маълум қилган эди.


Жаҳон 21:55 / 13.01.2021 2733\nВакцина 2020 йил 31 декабрда 9 ойга рўйхатдан ўтказилган. Қозоғистон соғлиқни сақлаш вазири Нурлибек Асилбековнинг маълум қилишича, яқин орада Россияда ишлаб чиқилган “Спутник V” вакцинасини вақтинча рўйхатдан ўтказиш режалаштирилмоқда.\nҲозирда QazCOVID-in вакцинаси клиник синовларнинг якуний 3-босқичидан ўтмоқда. Қозоғистонда декабрда вакцинанинг 3-босқичи доирасида илк 3 минг кўнгиллининг эмланиши бошланган. Вакцинани март ўрталаридан оммавий равишда ишлаб чиқариш режалаштирилган.\nВакцина Биологик хавфсизлик муаммолари илмий-тадқиқот институти томонидан ишлаб чиқилган. У Жаҳон соғлиқни сақлаш ташкилоти рўйхатига киритилган.\n2020 йил декабрда Қарағандадаги фармацевтика мажмуаси негизида Россиянинг “Спутник V” вакцинасининг ишлаб чиқарилиши бошланган. Мажмуада ушбу вакцинадан босқичма-босқич 2 млн доза ишлаб чиқариш ҳамда 2021 йил февралдан у билан аҳолини ихтиёрий равишда оммавий эмлашни бошлаш режалаштирилган.\n23:52 / 28.02.2021 1748\n23:33 / 28.02.2021 4309


Ўзбекистон 10:05 / 14.10.2021 14786\nМаълум қилинишича, «Нексия» русумли транспорт воситаси ҳайдовчиси тезликни меъёридан ошириб келиб, бошқарув вақтида ухлаб қолиши натижасида йўлни ажратиб турувчи бетон тўсиққа урилиб, ағдарилиб кетган.\nЙТҲ натижасида транспорт воситасида ёнғин содир бўлган. Ҳодиса оқибатида машина салонида бўлган икки нафар йўловчи воқеа жойида вафот этган. Ҳайдовчи тиббиёт бирлашмасига ётқизилган. Ҳолат юзасидан суриштирув ҳаракатлари олиб борилмоқда.\n“Барча ҳайдовчилардан йўлларда ҳушёр, огоҳ бўлишларини, узоқ манзилларга йўлга чиқишдан олдин дам олишларини, машинада кетаётганда чарчоқ аломатлари сезилса, тўхтаб, дам олишларини сўраймиз. Тезликни меъёридан оширманг”, дейилади маълумотда.


ҚЎҒИРЧОҚ ТЕАТРИ ГЕРМАНИЯДА\nГлавная / Маданият ва спорт / ҚЎҒИРЧОҚ ТЕАТРИ ГЕРМАНИЯДА\nМамлакатимизнинг чет давлатлар билан нафақат сиёсий, иқтисодий, балки санъат, маданият соҳа-сидаги ҳамкорлиги ҳам мустаҳкамланмоқда.\nВилоят қўғирчоқ театри Германиянинг “Хамелеон” театри билан бир неча йиллик ҳамкорлик ришталарига эга. Театр раҳбари, режиссёр Ю.Цахманн бошлиқ бир гуруҳ ижодкорлар ўз спектакллари билан бир неча бор Ўзбекистонга ташриф буюришган бўлсалар, ўз навбатида воҳалик ижодкорлар ҳам ўз саҳна асарлари билан немис театр ихлосмандларини баҳраманд этишган.\nЯқинда театр актёрларидан бир гуруҳи ижодий сафар билан Германияда бўлишди. Немис томошабинларига “Афанди ҳангомалари” спектакли ҳамда миллий фольклор йўналишидаги концерт дас-турлари намойиш этилди. Асосан кичик ёшли томошабинлар учун эртак спектакллари, катталар учун ўзбек миллий чолғу асбоблари муштараклигида жонли концертлар қўйиб берилди.\nМазкур маданий тадбирлар орқали Германиянинг Франкфурт, Дармштадт, Ной Изенбург, Бад Зоден ва бошқа шаҳарларидаги икки мингдан ортиқ театр ва санъат ихлосмандлари ўзбекона миллий қадриятларимиз, куй-қўшиқлар, рақслари-миз, урф-одат-ларимиз билан бевосита яқиндан танишиш имкониятига эга бўлишди.\n- Томошабинлар ва мутахассислар актёрлар Д.Исмоилов. У.Олла-берганов, М.Собирова, Н.Назарова, Б.Раҳимов ва Н.Бобожоноваларнинг маҳоратига юқори баҳо беришди, шунингдек, ўзаро тажрибалар ўртоқ-лашилди, - дейди вилоят маданият бошқармаси бошлиғи Д.Отабоев.\nУчрашув ва мулоқотларда, томошаларда Ўзбе-кистоннинг Германиядаги элчихонаси вакиллари ҳам қатнашдилар.


Наманган вилоятида хорижий инвесторлар иштирокидаги 60 га яқин корхона фаолият кўрсатмоқда\n17:03 / 11.04.2016\nНаманган вилоятида хорижий инвесторлар иштирокидаги 60 га яқин корхона фаолият кўрсатмоқда. Уйчи тумани Ёркатай қишлоғидаги “Mega tekstil” хорижий корхонасида ишлаб чиқарилаётган маҳсулотлар юқори сифати билан харидорларга манзур бўлмоқда. Бу ҳақда “ЎзА” хабар бермоқда.\n“Ortasya Tekstil Sanayi ve Ticaret Limited Sirketi” компанияси таъсисчилигида 1 миллион 450 минг доллар миқдоридаги низом фонди билан 2010 йилда иш бошлаган корхона пахта хомашёсидан ип-калава ишлаб чиқаришга ихтисослашган. Пахта толасини тараш, пилталаш, пиликлаш, йигириш ва қайта ўраш каби тўрт босқичдан иборат жараён замонавий дастгоҳларда бажарилмоқда. Корхонанинг йиллик ишлаб чиқариш қуввати ўртача 1080 тоннани ташкил этади.\n– Ўтган йили корхонада 4 миллиард 255 миллион сўмлик 800 тоннадан ортиқ маҳсулот ишлаб чиқарилди, – дейди корхона директори Комилжон Маматчаев. – Маҳсулотнинг қарийб 70 фоизи экспорт қилинди. 2014 йилда экспорт ҳажми 676 мингдан зиёд долларни ташкил этган бўлса, 2015 йилда бу кўрсаткич қарийб икки баробар ошди.\nПрезидентимизнинг 2015 йил 24 ноябрдаги “2016-2019 йилларда Наманган вилоятининг саноат салоҳиятини ривожлантириш дастури тўғрисида”ги қарори асосида бу ерда жорий йилдан бошлаб 1 миллион 800 минг долларлик истиқболли лойиҳани амалга ошириш режалаштирилган.\nЛойиҳанинг дастлабки босқичида Хитойнинг “Jingwei textile machinery co.ltd” компаниясида ишлаб чиқарилган 11 турдаги замонавий жиҳозлар келтириб ўрнатилади. Кейинги босқичда эса Италиянинг “Sangiacomo” компаниясидан сўнгги русумдаги технологик жиҳозлар келтирилиб, йилига 600 минг жуфт пайпоқ ишлаб чиқариш йўлга қўйилади. 2019 йилгача босқичма-босқич умумий қиймати 5 миллион 409 минг долларлик модернизация ишлари амалга оширилади.\nАйни пайтда корхонада меҳнат қилаётган 180 дан ортиқ ишчи-ходимнинг аксарияти касб-ҳунар коллежини битирган ёш мутахассислардир.


Қрим Татарлар Межлиси расман тўхтатилди - BBC O'zbek\nImage caption Қрим аннексиясига қарши чиққан Қрим Татарлар Межлиси раҳбарлари Чубаров ва Жемилевларга Россияга кириш тақиқланган.\nРоссия Адлия вазирлигининг 18 апрелда чиқарган қарорига кўра, Қрим Татарлари Межлиси фаолияти расмий тарзда тўхтатилган.\nМиллий межлис "экстремистик фаолият олиб борган жамоатчилик ва диний ташкилотлар рўйхати"га киритилган.\nҚарор вазирлик сайтида эълон қилинган. Унда айтилишича, Қрим Республикаси прокурори Наталья Поклонская "Қрим татар халқи межлиси"ни экстремистик ташкилотлар рўйхатига киритганидан сўнг, ташкилот фаолиятини тўхтатиш қарори берилган.\nМежлис — Миллий қурултойнинг ижро этувчи органи бўлиб, қрим татар халқининг ваколатли идораси саналган.\nМежлис раҳбарлари украиналик сиёсатчилар Рефат Чубаров ва Мустафо Жемилевлар Қримнинг Россияга қўшилишига қарши чиққанлар ва босимлар ортида ярим оролни тарк этишга мажбур бўлгандилар.\n2014 йилда Россия ўзига қўшиб олган тан олинмаган Қрим ҳукумати томонидан улар "миллий низони қўзғаганлик" айблови билан 5 йилгача Россияга киришлари тақиқлаган.\n“Экстремистик фаолият олдини олиш"\nImage caption Қрим Республикаси прокурори Наталья Поклонская "Қрим татар халқи межлиси"ни экстремистик ташкилотлар рўйхатига киритган.\nОлдинроқ, прокурор қарори нусхасини Қрим Татарлари Межлиси манфаатларини ҳимоя қилиб келаётган адвокат Жамил Темишев ўзининг Фейсбукдаги саҳифасида эълон қилганидан кейин Қрим прокурори Наталья Поклонская бу хабарни тасдиқлаган.\nЎз қарорида Россия аннексия қилган Қрим прокурори Россиянинг “Экстремистик фаолият олдини олиш тўғрисида” деб номланган қонунига асосланганини айтган.


ИнтерФУТБОЛ :: «Милан»нинг янги умиди – Патрик Кутроне\n«Милан»нинг янги умиди – Патрик Кутроне\nИнқироздан фориғ бўлишга улгурмаган номдор жамоа ҳеч бўлмаганда еврокубоклар ҳудудидан жой олиш учун ҳаракат қилмоқда. Аммо кўрилаётган чора-тадбирларнинг самараси талаб даражасида эмас.\nШундай мураккаб вазиятда мухлису-мутахассислар жамоанинг иқтидорли тарбияланувчиси Патрик Кутронега умид қилишмоқда.\nЯқинда Женнаро Гаттузо ўзига хос топқирлик билан ёш шогирдини машҳурликнинг салбий иллатларидан муҳофаза қилишга уриниб кўрди:\n«Биз Кутронега босим ўтказмаяпмиз. «Милан» таркибида шунча гол уришга улгурган энг ёш футболчига айлангани унинг бошини айлантириб қўймаслиги лозим.\nБунинг учун Патрик самарали тўп суриш билан биргаликда ҳордиқ чиқаришни ҳам ўз жойига қўймоғи даркор. Умид қиламанки, у мароқли дам олишда муносиб ҳамроҳ бўла оладиган гўзал ва ақлли қайлиқни танлай олади».\nМазкур эътирофдан кейин «Милан»нинг «Твиттер»и соҳибжамол қизлар суратлари билан тўлиб кетди. Ҳозирда «россонери»нинг асосий умиди бўлиб турган ёш ҳужумчининг шахсий ҳаёти ҳануз шаклланмаганлиги жамоа бош мураббийини жиддий хавотирга солмоқда.\nПатрик Кутроне «Милан»нинг асосий таркибида илк марта аввалги мавсумда пайдо бўлди: сўнгги тур арафасидаги «Болонья»га қарши учрашувнинг аҳамияти унчалик муҳим эмасди - жамоа еврокубоклар ҳудудидан жой олгани аниқ бўлгач, Монтелла ёш ҳужумчига беш дақиқа тўп суриш имконини берганди.\nБунгача бош мураббий таваккалчиликка қўл уришга ботина олмаганди. Олдинги икки мавсумни Примаверада ўтказган Патрик юқори сермаҳсулликни намойиш этиб, ўртача ҳар бир ўйинда биттадан голни ўз ҳисобига ёзиб қўйганди. Бироқ «Милан» ёзда «Порту»дан Андре Силвани харид қилди.\nНикола Калинични эса кейинчалик сотиб олиш шарти билан ижарага олди. Бир йўла икки нафар марказий ҳужумчининг пайдо бўлиши Кутроне учун умуман имконият қолдирмайдиган ҳукмдек эди.\nКим билади дейсиз, балки мутасаддилар икки нафар ўртамиёнадан кўра бир нафар юлдузни харид қилганларида, тўғрироқ бўлармиди? Охир-оқибат, қишда Калинични Хитойга сотиб юборишга уринишди. Аммо футболчи бунга рози бўлмади.\nСилва эса «ишончни оқлай олмади» - «Милан» спорт директори Массимилиано Мирабеллининг фикри айнан шундай. Бундан ташқари, Калиничнинг келишуви 22 августда расмийлаштирилди, жамоа эса ЕЛнинг саралаш беллашувлари боис машғулотларни анча барвақт бошлаб юборганди.\nИталиялик ёш иқтидор соҳиби 3 август куни майдонга тушиш имкониятига эга бўлди ва ЕЛнинг саралаш учрашувида гол урди. У «А» сериянинг дастлабки турида ҳам ўз номини таблога ёздириб қўйди. Орадан 3 кун ўтгач, ЕЛ саралаш босқичининг навбатдаги баҳсида айнан Патрикнинг голи «Милан» ғалабасини таъминлади.\nЯна 3 кундан кейин ҳужумчи «Кальяри»га қарши кечган учрашувда ҳисобни очди. Бироқ сентябрь ойида Монтелла Калинични яхши спорт формасига чиқди, деб ҳисоблаб, чемпионат ўйинларида уни майдонга тушира бошлади. Силва билан Кутроне эса кубок ва ЕЛ ўйинларида майдонга туширилдилар.\nШундан кейин Кутроне бир ойни голсиз ўтказди, «Риека» дарвозаси забт этилгач, яна ғойиб бўлди. Чунки у мунтазам равишда майдонга тушмаётганди.\nНиҳоят, ноябрнинг охирида мутасаддилар Монтелладан воз кечишгач, воқеалар ривожи кескин ўзгариб кетди. Чунки янги бош мураббий Женнаро Гаттузо айнан Кутронега кўпроқ ишонч билдира бошлади. Албатта, бирданига кўрсаткичларни яхшилашнинг иложи йўқ эди.\nГаттузо эса мағлубиятлар унинг учун пичоқ тиғидан кўра кучлироқ азоб эканлигини рўй-рост эътироф этганди. Аксига олиб, «Милан» сўнгги поғонани банд этиб турган «Беневенто» билан сулҳ тузишга мажбур бўлди. Яна қай тарзда денг? «Милан» дарвозасини рақиб дарвозабони ишғол этди!\nЛекин Патрик барибир майдонга тушиш имкониятига эга бўлди. Женнаро Гаттузо раҳбарлигидаги икки ой давомида 9 марта бошланғич таркибдан жой ола билди ва 7 марта рақибларни гол билан жазолади.\nҲозирда Кутронени Филипо Инзагига қиёслаш анъана тусини олган. Бу нафақат хорижлик касбдошларимиз, балки Лука Антонинидек футбол дарғаларининг эътирофи. Бу борада Патрик «офсайд» чизиғида самарали ҳаракат қилиши, тўпга биринчи тегиниш билан рақиб таъқибидан қочиб кета олиши билан машҳур касбдошини эслатади.\nУнинг учун тўпни рақиб дарвозасига қай тариқа йўллашнинг фарқи йўқ: «Лудогорец» дарвозасини бурчакдан узатилган тўпни боши билан зарба бериш орқали забт этди, СПАЛ икки марта ўнг оёқ билан берилган зарбани ўтказиб юборди, «Аустрия»га чап оёқ билан, «Лацио»га эса... қўл(!) билан гол урди.\nКутроне рақибни алдаб ўтишдан кўра тўпни бўш ҳудудга йўллаш ва рақиблар орасидан ўтиб, яна эгаллаб олишни хуш кўради. Очиғи, ёш ҳужумчи бош билан зарба бериш борасида мақтана олмайди - яккакурашлардаги самарали ҳаракати 20 фоизга тенг.\nБу борада Калинич ундан икки бараварга яхшироқ кўрсаткичга эга. Италиялик ҳужумчининг асосий устунлиги шундаки, унинг сермаҳсуллиги жамоанинг ўйин савиясига боғлиқ эмас. 21 ёшгача бўлган мамлакат терма жамоаси таркибида 5та учрашувда 4та гол урди.\nПатрик рақиб ҳимоячиларидан қайтган тўпларни илиб олишда, уларнинг позицион хатоларидан унумли фойдаланишда ажойиб маҳоратга эга. Қисқаси, унда анъанавий «тўққизлик»да бўладиган барча фазилат ва камчиликлар мавжуд.\nЛекин фойдали иш коэффициенти ўта юқори. «А» сериядаги 5та гол учун атиги 13та зарба сарфлади. ЕЛдаги кўрсаткичи бироз камтаринроқ (19та зарбадан 4та гол) бўлсада, бу борада унга яқинлаша оладиган мерган ҳозирча йўқ.\nШуни қўшимча қилиш лозимки, 21 ёшгача бўлган футболчилар орасида фақат Килиан Мбаппе жорий мавсумда Патрикдан олдинда бормоқда: франциялик тўпурар 15та гол учун 33та зарба ишлатган, Кутроне эса 14та голни 30та зарбада амалга оширган. Ваҳоланки, бу италиялик ҳужумчининг дебют мавсумидаги натижаси.\nҚолаверса, 4та учрашувда 3та гол урса, Килиандан ўзиб кетади. Жамоанинг келажагини режалаштиришда Массимилиано Мирабели эҳтиёткорона иш тутмоқда: «Мунтазам равишда ҳукмронлик қилиш ва совринларни қўлга киритишнинг иложи йўқ. Ҳозир ёрқин ғалабалар учун мустаҳкам пойдевор яратишнинг айни пайти. Биз навқирон жамоани шакллантирдик».\nДарҳақиқат, спорт директори вазиятга тўғри баҳо бермоқда. Агар ёзги харидларни эътиборга олмайдиган бўлсак, албатта. Бироқ биз иккинчи ёз фаслига тобора яқинлашяпмиз - 30 ёшли Калинич ва Бонуччининг иштироки Женнаро Гаттузонинг тобора ёшларга кўпроқ ишонч билдираётганига соя сололмайди.\nДоннарумма, Романьоли, Калабриа, Кессье, Кутроне 23га, Чалханоглу ва Сусо 25га чиқиб улгуришмаган. Хуллас, кўпчиликнинг ҳатто хаёлига ҳам келмаган Женнаро Гаттузо «Милан»ни инқироздан фориғ қилишга яқин турибди. Бош мураббийлик лавозимига келиши янада салмоқлироқ самара келтириши ҳам мумкин.\nЭнди Мирабеллидан «Гаттузо биз билан яна 10 йил ишласа, йўқ демасдим» қабилидаги эътирофлар янграганида гап нимада эканлиги ойдинлашади. Спорт директори «Милан»нинг аҳил жамоага айланганидан мамнун. Гаттузо чиндан ҳам пул эмас, жамоа шаъни учун ишлаяпти.\nУнинг маоши ўринбосарлар жамоасидагидан (йилига 120000 евро) ўзгарган эмас. 20 йиллик умрининг 12 йилини «россонери» тизимида ўтказган халоскор Кутроне ҳам камтарона иш ҳақи (250000 евро) борасида эътироз билдирган эмас. Ваҳоланки, маҳсулдорлик бобида Мбаппе билан ёнма-ён кетмоқда.\nТўғри, Gazzette dello Sport маълумотларига кўра, клуб мутасаддилари ёш ҳужумчига янги шартнома таклиф этиш устида иш олиб боришмоқда.\nМаошнинг оширилиши хусусида гап бўлиши мумкин эмас. Мураббий эса сермаҳсул шогирдига ақлли, одобли «Милан» мухлисаси қайлиқ бўлишини тиламоқда.\nБўйи: 183 см., Вазни: 75 кг.\n«Милан» таркибидаги иштироки: 30та ўйин - 14та гол.\n2017|2018 йиллар мавсумидаги маоши: 250000 евро.


Artel компанияси Исфандиёр Ҳайдаровнинг шахсий кўргазмасини ташкил этди\nArtel компанияси ННТ Халқаро пресс-клуб билан ҳамкорликда Autograph санъат галереясида Исфандиёр Ҳайдаровнинг «Диёримнинг ранглар таронаси» номли шахсий кўргазмасини ташкил этди. Кўргазма 13 декабрдан 20 декабргача давом этади. Шунингдек, юртимиз маданияти ривожига қўшган ҳиссаси учун миннатдорлик тариқасида, Artel компанияси таниқли рассомнинг яшаш жойи билан боғлиқ муаммоларни ҳал қилишда моддий ёрдам кўрсатди ва ижодини давом эттириши учун барча шароитларни яратиб берди.\nArtel компанияси таниқли санъат арбобларини, иқтидорли ёшларни қўллаб-қувватлаш орқали юртимиз санъати ривожига ўз ҳиссасини қўшишни режалаштирган. Исфандиёр Ҳайдаровнинг шахсий кўргазмаси эса бу йўлда босилган биринчи қадамдир.\nДиёримнинг ранглар таронаси\nИсфандиёр Ҳайдаров ижодига мансуб суратлар ўзининг табиийлиги, тасвирнинг жонлилиги, ҳаққонийлиги, ёрқинлиги билан лол қолдиради. Уларга назар ташлар экансиз, ўзингизни худди қишки Тошкентни тарк этиб, вилоятларимиздаги иссиқ ёз кунларига бориб қолгандек ҳис этасиз.\nУлуғ ёшига қарамай, Исфандиёр Ҳайдаров ҳали ҳам ижод қилишни давом эттирмоқда, санъат ҳақида гапирганда эса кўзларида нур пайдо бўлади. Кўргазма давомида таниқли рассом бир нечта саволларга жавоб берди.\nСизни рассом бўлишга нима илҳомлантирган?\n– Болалигим Жиззах вилоятида, тоғлар орасида ўтган. Ўша пайтлар табиатга боқиб акварель билан расм чизишни ёқтирардим. Атрофимдаги табиат гўзаллиги, тоғлар мени илҳомлантирган десам бўлади. Рассомликка мойиллигимни биринчилардан бўлиб Тошкентдан келган расм дарси ўқитувчиси Сайфиддин Пиримқулов англаган. Айнан шу киши расм чизишни давом эттиришимни маслаҳат берган. Қишлоғимда бунга имкониятлар кам бўлса-да, давом эттирдим.\nЯхши рассом бўлиш учун академик таълим олиш шартми?\n– Бу саволга аниқ тўғри жавоб йўқ. Менинг фикримча, шарт. Оддий мактабда керакли билимлар берилмайди. Аммо айрим иқтидорли рассомларга бу шарт эмас. Масалан, Ван Гог академик таълим олмаган, аммо таълим олганида бу қадар буюк бўлмасмиди. Унинг буюклиги айнан ўзига хослигида. Лекин бу даражада иқтидорли рассомлар жуда ҳам кам.\nСанъатда асосийси – ғоя. Сизнинг ижодингизда қандай ғоя яширинган?\n– Ёш болаларнинг кўзлари қандай нур билан ёниб туришига ҳеч эътибор берганмисиз? Улар дунёга профессионал рассом кўзи билан қарамайди, чизиш учун синчиклаб ранг танламайди. Улар эҳтирос билан чизади. Мен ҳам худди шу эҳтиросни, худди шу экспрессияни акс эттиришга ҳаракат қилганман. Болаларда сохталик йўқ, менинг суратларим ҳам худди шундай самимий бўлишига ҳаракат қилганман.\nСиз учун муваффақият нима?\n– Тасаввур қилинг, рассом бойиб кетди. Унда ҳамма нарса бор, рассомлик учун энг яхши хислатлар, энг яхши бўёқлар, барча анжомлари етарли, лекин илҳом йўқ. Бундай рассомни муваффақиятли деса бўладими? Мен ўзимда шу илҳомни сақлаб қолганимдан, ҳали ҳам ижод қилиш хоҳиши борлигидан бениҳоят хурсандман. Бу дунёга айтадиган ҳали кўп гапларим бор — шу менинг муваффақиятим.\nArtel компанияси 2020 йилда 80 миллион АҚШ долларидан ортиқ маҳсулот экспорт қилди\nArtel янги йилга яқинларингизга нима совға қилишни маслаҳат беради